title: Tuomio

text: Valitusajan jälkeen tuomioon voidaan vielä hakea korkeimmasta oikeudesta tuomion purkua mikäli oikeudenkäynnissä on menetelty virheellisesti, lakia on sovellettu väärin, oikeudenkäynnissä ei ole voitu esittää merkityksellistä seikkaa tai on esitetty perätön lausuma, väärennetty tai totuudenvastainen asiakirja. Yksipuoliselle tuomiolle voidaan hakea takaisinsaantia (uudelleen käsittelyyn ottamista yksipuolisen tuomion antaneessa tuomioistuimessa), mikäli on esittää seikka, jolla olisi ollut merkitystä asian ratkaisemiselle.


title: Hallintotuomioistuin

text: Hallintotuomioistuimet ratkaisevat julkisoikeudellisia valitusasioita ja hallintoriita-asioita.


title: Hallintotuomioistuin

text: Suomessa on seitsemän alueellista hallinto-oikeutta ja korkein hallinto-oikeus. Suurin asiaryhmä ovat erilaiset verovalitukset.


title: Hallintotuomioistuin

text: Alueellinen hallinto-oikeus ratkaisee valituksen perusteella, onko viranomaisen päätös lainmukainen. Ellei hallinto-oikeuden ratkaisu tyydytä, voidaan useimmissa asioissa valittaa edelleen korkeimpaan hallinto-oikeuteen tai ainakin hakea siltä valituslupaa.


title: Hallintotuomioistuin

text: Suomen hallinto-oikeudet on nimetty pääosin sijaintipaikkakuntiensa mukaan:


title: Hallintotuomioistuin

text: Lisäksi Ahvenanmaalla on oma hallinto-oikeutta vastaava hallintotuomioistuimensa, Ålands förvaltningsdomstol, joka toimii paikallisen käräjäoikeuden yhteydessä.


title: Hallintotuomioistuin

text: Hallinto-oikeuksiin tehdään vuosittain noin 21 000 valitusta, henkilökuntaa hallinto-oikeuksissa on yhteensä noin 430.


title: Hallintotuomioistuin

text: Lisäksi hallintolainkäytön alalla toimii kaksi erityistuomioistuinta, jotka ovat markkinaoikeus ja vakuutusoikeus.


title: Hallintotuomioistuin

text: Ruotsin hallintotuomioistuinjärjestelmä on kolmiportainen. Alin instanssi on förvaltningsrätt, väliasteen hallintotuomioistuin on kammarrätt ja ylimpänä on regeringsrätt. Väliasteen istuimia on kaikkiaan neljä, ja niihin eteneminen vaatii yleensä valitusluvan. Regeringsrättiin valittaminen on aina luvanvaraista.


title: Mittausvirhe

text:
Mittausvirhe tarkoittaa tieteellisessä tutkimuksessa havainnoitavan suureen todellisen arvon ja mitatun arvon eroa. Kokeellisen tieteen tutkimuksissa samasta havaintoyksiköstä voidaan tavallisesti tehdä toistomittauksia. Tällöin mittausvirheen suuruudelle on mahdollista antaa arvio. Kun toistomittauksia ei ole mahdollista tehdä, ei mittausvirheestä voida antaa arviota. Tuloksien tilastollisissa analyysissa voidaan kuitenkin usein ottaa huomioon mittausvirheen vaikutus.
Mittausvirhe on aina likiarvo, sillä mittaustuloksiin liittyy aina epätarkkuutta.
Mittausvirhe voidaan jaotella karkeaan, systemaattiseen ja satunnaiseen virheeseen.


title: Mittausvirhe

text: Karkea virhe on se, mitä arkikielessä käsitetään sanalla "virhe". Mittaustulokset, joiden kohdalla epäillään karkeaa virhettä, pyritään tavallisesti hylkäämään. Karkeita virheitä syntyy esimerkiksi, jos mitta-asteikkoa luetaan väärin, mittalaiteeseen tulee toimintahäiriö tai tietojen tallennuksessa tapahtuu virhe. Mittauspisteitä ei kuitenkaan saa hylätä, jos mittaajalla ei ole tuntumaa siihen, mistä erikoinen arvo saattaa johtua. Perusteeton hylkääminen ei ole hyvän tieteen teon periaatteiden mukaista. Mittausvirhe voi paljastua tuloksia vertaillessa.


title: Mittausvirhe

text: Systemaattinen virhe tarkoittaa virhettä, joka johtuu käytetystä mittalaiteesta tai mittausmenetelmästä. Virhe voi johtua nollakohdan virheellisestä asettamisesta, huolimattomuudesta johtuvasta mittausvirheestä tai laitteiston puutteellisesta kalibroimisesta. Esimerkiksi mittanauha on suunniteltu käytettäväksi huoneenlämpötilassa ja voi näyttää systemaattisesti lämpölaajenemisesta johtuen liian pientä lukemaa korkean lämpötilan mittauksissa. Tällaisissa tilanteissa virhe on mahdollista korjata kalibroimalla mittalaite standardinäytteellä. Mielipidetutkimuksissa voi tulla systemaattista virhettä, jos kysymyksen asettelu on epäonnistunut. Systemaattinen virhe voidaan poistaa kokonaan. Virhettä on vaikea huomata, mutta se voidaan huomata toistamalla mittaus toisenlaisella mittausjärjestelyllä.


title: Mittausvirhe

text: Satunnainen eli tilastollinen virhe on mittauksissa aina läsnä eli sitä ei voi poistaa kokonaan. Kokeellisissa tutkimuksissa satunnaisen virheen osuus voidaan havaita, kun mittalaite on tarpeeksi tarkka. Tällainen virhe ei yleensä aiheuta harhaa tuloksiin, kunhan mittaukset toistetaan tarpeeksi monta kertaa, koska eri suuntiin olevat virheet kumoavat toisensa. Kokeellisessa tutkimuksessa satunnaiselle mittausvirheelle voidaan laskea arvio.


title: Mittausvirhe

text: Mittaustuloksissa suhteellinen virhe kertoo, kuinka suuri absoluuttinen virhe on suhteessa mittaustulokseen. Mitatun suureen arvo voidaan esittää näin: x= x𝑚 ± Δx. Suhteellinen virhe usein lasketaan kaavalla Δx / x𝑚 ∙ 100 %. Laskukaavassa x on mitattu suure, Δx on absoluuttinen virhe ja x𝑚 on saatu mittaustulos.


title: Luettelo siirtomaista

text: Tämä on luettelo siirtomaista valtioiden mukaan.


title: Abel Tasman

text: Abel Janszoon Tasman (n. 1603 Lutjegast, Alankomaat – n. 10. lokakuuta 1659) oli hollantilainen merenkävijä ja löytöretkeilijä. Tasman johti vuosina 1642–1644 kahta löytöretkeä Australiaan ja Oseaniaan. Ensimmäisellä retkellään vuosina 1642–1643 Tasman löysi Van Diemenin maan, joka nimettiin myöhemmin Tasmanin kunniaksi Tasmaniaksi, Uuden-Seelannin sekä Fidži- ja Tongasaaret. Samalla Tasman purjehti ensimmäisenä Australian ympäri, tosin näkemättä mannerta laivaltaan. Toisella retkellään 1644 hän tutki Australian pohjoisrannikkoa.


title: Abel Tasman

text: Abel Tasman syntyi mahdollisesti vuonna 1603 Lutjegastissa Alankomaissa. Hän liittyi Hollannin Itä-Intian kauppakomppaniaan vuonna 1632 tai 1633 ja teki ensimmäisen löytöretkensä Seramin saarelle "Mocha"-laivan kapteenina vuonna 1634. Vuonna 1639 Tasman purjehti komentaja Mathijs Hendrickszoon Qastin laivalla Japanin itäpuoleiselle merelle tutkimusretkellä, jolla etsittiin kulta- ja hopeasaaria. Sen jälkeen Tasman oli mukana kauppamatkoilla Japaniin, Taiwaniin, Kambodžaan ja Sumatralle.


title: Abel Tasman

text: Alankomaiden Itä-Intian kenraalikuvernööri nimesi Tasmanin johtamaan vuonna 1642 tutkimusretkeä eteläiselle pallonpuoliskolle. Tasmanille annettiin tehtäväksi selvittää, olivatko aiemmin löydetyt Australian länsirannikot mannermaata ja yhteydessä oletettuun eteläiseen mantereeseen. Tasmania kehotettiin tutkimaan Intian valtamertä lännestä itään tavallisten kauppareittien eteläpuolella ja sen jälkeen siirtymään idämmäksi Tyynelle valtamerelle selvittämään, oliko meritie Chileen käytännöllinen, käymään uudelleen Salomonsaarilla sekä tutkimaan Uutta-Guineaa.


title: Abel Tasman

text: Tasman aloitti ensimmäisen tutkimusmatkansa 14. elokuuta 1642 Batavian (Jakartan) saarelta kahdella laivalla, nimeltä "Heemskerk" ja "Zeehaen". Hän purjehti ensin Mauritiukselle Intian valtamerellä ja jatkoi sieltä etelään ja itään. Eteläisimmillään hän kävi 49. eteläisen leveyspiirin kohdalla. Tasman löysi maata (nykyisen Tasmanian länsirannikon) 24. marraskuuta ja nimesi saaren Van Diemenin maaksi. Laivan upseerien neuvosto päätti kuitenkin olla tutkimatta saarta tarkemmin, joten Tasman jatkoi itäänpäin. Hän saapui ensimmäisenä eurooppalaisena Uuden-Seelannin Eteläsaarelle 13. joulukuuta. Hän purjehti rannikkoa pohjoiseen ja oletti Etelä- ja Pohjoissaarten välisen salmen olevan vain lahti. Hän jatkoi pohjoiseen Pohjoissaaren länsirannikkoa pitkin ja saavutti sen pohjoiskärjen North Capen, jolta hän jatkoi koilliseen avomerelle 4. tammikuuta 1643. Tasman uskoi löytäneensä eteläisen mantereen länsirannikon ja nimesi maan Staten Landtiksi.


title: Abel Tasman

text: Tasman löysi Tongan 21. tammikuuta 1643 ja Fidžin 6. helmikuuta. Sitten hän kääntyi luoteeseen ja saavutti Uuden-Guinean 1. huhtikuuta ja Batavian 14. kesäkuuta 1643 kymmenen kuukauden matkan lopuksi. Matkan aikana vain 10 merimiestä oli kuollut. Tasman oli kiertänyt matkallaan Australian näkemättä sitä ja siten selvittänyt, ettei Australia ollut osa oletettua eteläistä mannerta.


title: Abel Tasman

text: Itä-Intian kauppakomppania lähetti Tasmanin uudelle retkelle, sillä sen mielestä Tasman ei ollut tutkinut löytämiään maita tarpeeksi eikä ollut etsinyt meritietä Chileen. Tasmanin uusiksi tehtäviksi annettiin perustaa yhteydet Uuteen-Guineaan ja ”suureen tunnettuun Etelämaahan” (läntiseen Australiaan), Van Diemenin maahan (Tasmaniaan) sekä ”tuntemattomaan Etelämaahan”. Tasman lähti matkalle Bataviasta 29. helmikuuta 1644. Hän matkasi kaakkoon Uuden-Guinean etelärannikkoa pitkin, jatkoi Torresinsalmen poikki ja purjehti Australian pohjoisrannikkoa länteen Carpentarianlahdelta mantereen länsirannikolle aina 22. leveysasteelle saakka. Sieltä hän kääntyi pohjoiseen ja palasi Bataviaan.


title: Abel Tasman

text: Tasman sai palattuaan komentajan arvon, ja hänestä tehtiin Batavian oikeusneuvoston jäsen. Tasmanin toinen matka oli kuitenkin pettymys kauppakomppanialle, koska Tasman ei ollut löytänyt rikkaita maita.


title: Abel Tasman

text: Vuonna 1647 Tasman johti kauppalaivastoa Thaimaahan ja seuraavana vuonna sotalaivastoa Espanjaa vastaan Filippiineillä. Hän lopetti palveluksensa Hollannin Itä-Intian kauppakomppaniassa vuosia myöhemmin.


title: 7. divisioona (talvisota)

text: 7. divisioona oli käytännössä vain talvisodan aikana uudelleen nimetty / numeroitu Keski-Suomen sotilasläänin perustama 10. divisioona.


title: 7. divisioona (talvisota)

text: Divisioonan uudelleen nimeäminen / numerointi tammikuun 1940 alussa oli vain Taipaleenjoen taisteluiden aikana puna-armeijan tiedustelun hämäämiseksi tarkoitettu toimenpide.


title: Päivi Hirvelä

text: Päivi Maarit Hirvelä (s. 10. joulukuuta 1954 Rovaniemi) on suomalainen juristi ja Suomen korkeimman oikeuden jäsen eli oikeusneuvos. Hän aloitti virassa 1. tammikuuta 2016. Sitä ennen hän oli Euroopan ihmisoikeustuomioistuimen tuomari ja valtionsyyttäjä.


title: Päivi Hirvelä

text: Hirvelä on koulutukseltaan oikeustieteen tohtori. Hänen lapsiin kohdistuvia seksuaalirikoksia käsittelevä väitöskirjansa "Rikosprosessi lapsiin kohdistuvissa seksuaalirikoksissa" tarkastettiin marraskuussa 2006 Helsingin yliopiston oikeustieteellisessä tiedekunnassa.


title: Päivi Hirvelä

text: Hirvelä työskenteli yleisenä oikeusavustajana Sodankylässä ja Lahdessa 1981–1982, Kouvolan hovioikeuden esittelijänä 1984–1990 ja sen jälkeen vs. käräjätuomarina ja kihlakunnansyyttäjänä Lahdessa, kunnes hänet nimitettiin valtionsyyttäjäksi vuonna 1999. Hän on toiminut myös Euroopan ihmisoikeustuomioistuimen sihteeristössä lakimiehenä ja esittelijänä eduskunnan oikeusasiamiehen kansliassa. Euroopan ihmisoikeustuomioistuimen tuomarina hän toimi vuosina 2007–2015.


title: 3. divisioona (talvisota)

text: 3. divisioona oli käytännössä vain uudelleen nimetty / numeroitu Satakunta-Hämeen sotilasläänin perustama 6. divisioona.


title: 3. divisioona (talvisota)

text: Uudelleen nimeäminen / numerointi tehtiin puna-armeijan tiedustelun ja sodanjohdon hämäämiseksi.


title: Vilkuna

text: Vilkuna tai Wilkuna on suomalainen sukunimi, joka on muun muassa seuraavilla henkilöillä:


title: Valtionsyyttäjä

text: Valtionsyyttäjä on valtakunnansyyttäjänvirastossa työskentelevä yleinen syyttäjä. Valtionsyyttäjä on toimivaltainen koko maassa. Valtionsyyttäjä toimii syyttäjänä yhteiskunnallisesti merkittävissä asioissa sekä asioissa, jotka hovioikeus käsittelee ensimmäisenä oikeusasteena. Sellaisia ovat lähinnä kaikkein korkeimpien virkamiesten virkarikokset, korkeiden upseerien tekemät sotilasrikokset sekä maanpetos- ja valtiopetosrikokset.


title: Valtionsyyttäjä

text: Valtionsyyttäjän nimittää valtioneuvosto Valtakunnansyyttäjänviraston esityksestä.


title: Valtionsyyttäjä

text: Lähde


title: Lohjan Pallo

text: Lohjan Pallo (LoPa) on vuonna 1966 perustettu lohjalainen jalkapalloseura.


title: Lohjan Pallo

text: LoPan miesten edustusjoukkue pelasi Kakkosessa vuosina 1992–1994, 2000 ja 2007–2012. Seuralla oli vuosina 2005–2009 farmisopimus FC Lohjan kanssa.


title: Lohjan Pallo

text: LoPan kotikenttä on Harjun urheilukenttä. Miesten ja naisten edustusjoukkueiden lisäksi LoPalla on juniorijoukkueita usealla ikätasolla.


title: Ravishing Grimness

text: Ravishing Grimness on norjalaisen black metal -yhtyeen Darkthronen kahdeksas studioalbumi. Sitä ovat vanhemman materiaalin fanit kritisoineet "liian selväsoundiseksi" johtuen paremmasta tuotantopuolesta. Albumin sanoitukset ovat saaneet vahvasti vaikutteita vanhalta Celtic Frostilta.


title: Yamato-luokka

text: Yamato-luokan () taistelulaivat olivat Keisarillisen Japanin laivaston ja historian suurimmat ja raskaimmat valmistuneet taistelulaivat. Alusten uppouma oli noin 65 000 tonnia ja ne oli varustettu 40 cm/45 Tyyppi 94 -tykeillä. Suunnitelmien mukaisena luokan aluksia rakennettiin kaksi, "Yamato" ja "Musashi". Luokan kolmas alus, "Shinano", muunnettiin kesken rakennustöiden lentotukialukseksi.


title: Yamato-luokka

text: Ensimmäisen maailmansodan jälkeen Japanin laivaston strategiana oli rakentaa laivasto, joka olisi tarpeeksi voimakas herättääkseen mahdollisissa vihollisissa – erityisesti Yhdysvaltain laivastossa – huolta. Vaikka vuoden 1922 Washingtonin laivastosopimus hidasti ja rajoitti suunnitelmia, laivasto jatkoi teknisiä tutkimuksia ja päätti vuonna 1933, että jokaiseen uuteen taistelulaivaluokkaan asennettaisiin pääaseiksi 46 senttimetrin tykit.


title: Yamato-luokka

text: Japani allekirjoitti vuonna 1922 Yhdysvaltain, Britannian, Ranskan ja Italian kanssa Washingtonin laivastosopimuksen, jossa kaikki viisi maata sopivat rajoittavansa laivastojensa tonnistoa ja yksittäisten sotalaivojen kokosuhteita. Sopimuksessa Japanin laivaston tonnisto rajoitettiin 320 000 tonniin, mutta kilpailevan Yhdysvaltain laivaston tonnistorajoitukset säädettiin 533 000 tonniin. Japanin näkökulmasta laivastosopimus oli Yhdysvaltain salajuoni, jolla oli tarkoitus heikentää Japanin laivaston toimintaa, sillä sopimus oli solmittu Yhdysvaltain ehdotuksesta. Laivastosopimusta laajennettiin vuoden 1930 Lontoon laivastosopimuksella, jossa Washingtonin sopimuksen allekirjoittajamaat hyväksyivät esityksen olla rakentamatta uusia sotalaivoja ennen vuotta 1937. Toisen Lontoon konferenssin jälkeen vuonna 1934 Japani ilmoitti irtautuvansa sopimuksesta ja aloitti salaa Yamato-luokan taistelulaivojen suunnittelun. Vuonna 1936 Japani hylkäsi kaikki laivastosopimusten rajoitukset. Japanin suunnitelmissa oli rakentaa valtava sotalaivasto, jonka taistelulaivojen koko ja lukumäärä olisi ylivertainen Yhdysvaltain laivastoon verrattuna.


title: Yamato-luokka

text: Lokakuussa 1934 laivastoesikunta tilasi suunnittelutoimistolta piirustukset uudesta taistelulaivasta, jonka pääaseistuksena tuli olla 46 senttimetrin tykit ja sen nopeuden tuli olla 30 solmua. Esitetyillä arvoilla ylitettiin Yhdysvaltain vastaavien alusten arvot, jotka olivat 40,6 senttimetriä ja 25 solmua.


title: Yamato-luokka

text: Ensimmäinen loppuun saakka tehty suunnitelma, numero A-140 (”A” tarkoittaa taistelulaivaa ja ”140” osoittaa laivan olevan 140. keisarillisen laivaston suunnittelema sotalaiva), valmistui 10. maaliskuuta 1935. Suunniteltu alus oli suurempi kuin toteutetut alukset, sen ollessa vesirajassa 294 metriä pitkä ja 41,2 metriä leveä. Sen syväys oli 10,4 metriä ja laskettu paino 69 500 tonnia. Yksi huomattavimmista piirteistä tässä ja muissa varhaisissa suunnitelmissa on se, että kaikki kolme laivan pääpatteria oli sijoitettu laivan etuosaan. Lokakuuhun 1935 mennessä tehtiin kaikkiaan 23 suunnitelmaa ja seuraavan vuoden heinäkuussa vielä yksi, jolloin suunnitelmat nro A-140F3 ja A-140F4 hyväksyttiin.


title: Yamato-luokka

text: Suunnitelmien parantelu jatkui, kun tarkempia laskelmia jatkettiin ja pienoismalleja testattiin testialtaassa. Testit johtivat sipulinmuotoisen keulan sekä puolikatkaistun perän lisäämiseen suunnitelmaan, sillä nämä vähensivät rungon vastusta noin kahdeksalla prosentilla. 20. heinäkuuta 1936 valmistuneessa suunnitelmassa nro A-140F5 laiva oli 253 metriä pitkä vesirajassa, sillä oli leveyttä 38,9 metriä, uppoumaa 10,4 metriä sekä painoa 65 200 tonnia.


title: Yamato-luokka

text: Keisarillisen Japanin laivaston pääsuunnittelija tohtori Hiraga viimeisteli suunnitelman nro A-140F6 maaliskuussa 1937. Kuressa kuivatelakan allasta syvennettiin, nostokurkien nostokapasiteettia kasvatettiin ja osa telakasta katettiin katolla, jottei rakennustöitä voitaisi tarkkailla helposti. "Yamaton" köli laskettiin 4. marraskuuta 1937 ja rakennustyöt jatkuivat lähes kolmen vuoden ajan. Alus laskettiin vesille 8. elokuuta 1940 ja se astui palvelukseen 16. joulukuuta 1941.


title: Yamato-luokka

text: Toisen rungon valmistus alkoi kuusi kuukautta myöhemmin Mitsubishin Nagasakin telakalla, josta "Musashi" laskettiin vesille 1. marraskuuta 1940 ja se astui palvelukseen 5. elokuuta 1942. Rungon nro 110 valmistus alkoi toukokuussa 1940 Yokosukan laivastotelakalla, eikä sen odotettu valmistuvan ennen vuotta 1945. Midwayn taistelussa Japani oli kuitenkin menettänyt suurimman osan lentotukialuksistaan, minkä seurauksena alus päätettiin muuttaa lentotukialukseksi ja samalla kiirehtiä sen valmistusta. "Shinano" laskettiin vesille 8. lokakuuta 1944, ja se astui palvelukseen 19. marraskuuta.


title: Yamato-luokka

text: Nimettömästä neljännestä taistelulaivasta (runkonumero 111) oli telakalla valmistunut 30 prosenttia rungosta, kun vuonna 1943 keskeneräinen alus purettiin, jotta Japanin laivasto olisi saanut sotalaivoihinsa varaosia. Viidettä suunniteltua laivaa (runkonumero 797) ei tilattu, koska Japanin heikentynyt laivasto ei voinut Tyynenmeren sodan loppupuolella enää rakentaa uusia taistelulaivoja. Japanilla oli myös suunnitelmia Yamato-luokan taistelulaivojakin kookkampien ja raskaammin varusteltujen Super-Yamato-luokan taistelulaivojen rakentamisesta. 70 000 tonnin painoisissa Super-Yamato-luokan taistelulaivoissa olisi ollut 508 millimetrin päätykit, mutta nämä suunnitelmat hylättiin lopullisesti vuonna 1942.


title: Yamato-luokka

text: Kuten Kriegsmarinen "Bismarckilla" ja "Tirpitzillä", "Yamatolla" ja "Musashilla" oli vain vähäinen vaikutus sodan kulkuun. Kumpikaan laivoista ei taistellut liittoutuneiden taistelulaivoja vastaan, ja ne upotti taistelulaivojen kirous: ylivoimainen ilma-ase. "Musashi" upposi useiden ilmahyökkäysten seurauksena Leytenlahden taistelussa 24. lokakuuta 1944, kun siihen oli osunut 17 torpedoa ja 20 pommia. 2 400 hengen miehistöstä 1 700 kuoli.


title: Yamato-luokka

text: "Yamaton" loppu oli "Musashin" loppuakin hohdottomampi. Alus oli palvellut amiraali Yamamoton lippulaivana Midwayn taistelun aikana, mutta oli laukaissut tykkinsä vain yhdessä taistelussa neljän palvelusvuotensa aikana upottaen yhden amerikkalaisaluksen. Alus lähtikin viimeiselle matkalleen Okinawalle kohdatakseen Yhdysvaltain laivaston itsemurhaiskussa. 7. huhtikuuta 1945 "Yamaton" kimppuun kävi aalto toisensa perään Yhdysvaltain laivaston ilmavoimien lentokoneita, ja alus upposi 5–10 pommin ja ainakin kymmenen torpedon osuman jälkeen. Alle 300 miestä 3 400 hengen miehistöstä jäi henkiin.


title: Wartburgin linna

text: Wartburgin linna on eräs Saksan kuuluisimmista keskiaikaisista linnoista. Se sijaitsee Thüringenissa Eisenachin kaupungissa 410 metrin korkuisella kukkulalla.


title: Wartburgin linna

text: Linna perustettiin vuonna 1067 ja se toimi Thüringenin maakreivien hallintopaikkana vuoteen 1440 asti. Maakreivi Hermann I (k.1217) piti siellä eloisaa hovia jossa kävi runoilijoita ja laulajia. Muutamia sukupolvia myöhemmin hovielämästä kirjoitettiin runoelma "Sängerkrieg", jonka pohjalta syntyi Richard Wagnerin ooppera Tannhäuser.


title: Wartburgin linna

text: Herman I:n aikana linnaan lähetettiin unkarilainen prinsessa Erzsébet, josta tuli myöhemmin Elisabet Pyhä. Hänet oli kihlattu maakreivin vanhimmalle pojalle ja tämän kuoltua Elisabeth naitettiin pojista toiseksi vanhimmalle. Hän sai kolme lasta ja jäi leskeksi 20-vuotiaana, minkä jälkeen hän keskittyi auttamaan köyhiä ja sairaita. Linnassa on mosaiikkeja jotka kuvittavat tarinaa Elisabethin elämästä. Elisabet asui linnassa vuosina 1211–1228.


title: Wartburgin linna

text: Saksin vaaliruhtinas Fredrik Viisas tarjosi linnasta suojapaikan Martti Lutherille. Luther asui linnassa salanimellä "Ritari Jörg" vuodesta 1521 vuoteen 1522, jona aikana hän käänsi Uuden testamentin saksaksi.


title: Wartburgin linna

text: 1500-luvulta alkaen linna vähitellen rappeutui, kun sillä ei ollut hallinnollista asemaa. Goethe kävi siellä vuonna 1777, laati piirustuksen linnanraunioista ja ehdotti että paikasta tehtäisiin museo, koska siellä kävi lukuisia Lutherista kiinnostuneita "pyhiinvaeltajia".


title: Wartburgin linna

text: Vuonna 1817 linnassa järjestettiin Lutherin muistojuhla, johon kokoontuneet protestanttiset ylioppilaat aloittivat mielenosoituksia, joilla oli poliittisia seurauksia.


title: Wartburgin linna

text: Kansallisromantiikka lisäsi kiinnostusta historiaan. 1800-luvun loppupuolella Saksin suurherttua korjautti linnaa. Korjaustyöt tähtäsivät enemmän romanttisen vaikutelman luomiseen kuin historiallisen alkuperäisasun palauttamiseen.


title: Wartburgin linna

text: Toisessa maailmansodassa Eisenachin kaupunkia pommitettiin vuonna 1945, mutta linna säästyi tuhoilta. Neuvostoliiton miehitysjoukot kuitenkin riehuivat linnassa. Linnan kokoelmin kuuluneita aseita ja haarniskoja hävisi. Joitakin on palautettu tai löydetty myöhemmin.


title: Wartburgin linna

text: Linnassa on kaksi tornia. Sen vanhin ja arkkitehtonisesti vaikuttavin osa on "romaaninen palatsi" (Landgrafenhaus). Linnoitukseen saavutaan nostosiltaa pitkin sen pohjoistornin luota. Joukko rakennuksia muodostaa ulomman linnanpihan, ja toisesta portista päästään alapihalle, jonka keskellä on suuri vesisäiliö ja toisessa päässä eteläinen torni.


title: Wartburgin linna

text: Linnan mukaan on saanut nimensä 1956–1991 valmistettu Wartburg-auto.


title: Wartburgin linna

text: Wartburgin linna valittiin vuonna 1999 Unescon maailmanperintökohteeksi.


title: Amerikanankerias

text: Amerikanankerias ("Anguilla rostrata") on käärmemäinen kala, pituudeltaan normaalisti 50–120 senttimetriä ja painoltaan 300–2 000 grammaa. Amerikanankerias on erehdyttävästi samannäköinen kuin aikuisvaiheensa Euroopan vesissä viettävä ankerias ("Anguilla anguilla"), ja niitä pidettiinkin ennen vain saman lajin eri populaatioina. Amerikanankeriaat piilottelevat päivisin vedenalaisissa painanteissa ja onkaloissa ja saalistavat yöllä. Lajin ruokaa ovat pienet kalat, hyönteiset ja niiden toukat sekä erilaiset madot.


title: Amerikanankerias

text: Amerikanankeriasta tavataan enimmäkseen Luoteis-Atlantiin laskevissa joissa Kanadan ja Yhdysvaltojen rannikolta Panamaan asti. Kuten eurooppalaiset sukulaisensa, amerikanankeriaatkin kutevat Sargassomerellä. Aikuiselämänsä ne viettävät makeavetisissä järvissä tai joissa, yleensä aika lähellä jokisuuta. Ne saattavat elää 20 vuotta makeassa vedessä ennen kuin palaavat merelle kutemaan.


title: Plaguewielder

text: Plaguewielder on norjalaisen black metal -yhtyeen Darkthronen yhdeksäs studioalbumi.


title: Ahtisaaren–Lipposen linja

text: Ahtisaaren–Lipposen linja on Neuvostoliiton kommunistisessa puolueessa Suomen asioita yli 40 vuotta hoitaneen Vladimir Fjodorovin vuonna 2004 käyttämä ilmaus, jolla hän tarkoitti Suomen myötämielisyyttä ja lojaalisuutta nimenomaan Yhdysvaltoja eikä esimerkiksi Euroopan unionia kohtaan. Ahtisaaren-Lipposen linja korvasi Fjodorovin mukaan Neuvostoliittoa kohtaan lojaalin Paasikiven–Kekkosen linjan Ahtisaaren noustua valtaan. Fjodorov lanseerasi terminsä Uusi Ulkopolitiikka -lehden haastattelussa 2004.


title: Ahtisaaren–Lipposen linja

text: Ilmaisun sisältö on sittemmin vaihdellut eri käyttäjillä. Ulkopoliittisen instituutin tutkija, tohtori Henrikki Heikka tarkoittaa Ahtisaaren–Lipposen linjalla vuoteen 2003 jatkunutta tilannetta, jossa Suomi ensisijaisesti sitoutui Euroopan unionin kehittämiseen, erityisesti tiiviiseen yhteistyöhön Saksan kanssa ja toissijaisesti pyrki sitomaan Pohjois-Euroopan turvallisuuden Yhdysvaltoihin.


title: Mårten Boström

text: Mårten Bernt Erik Boström (s. 3. elokuuta 1982 Kirkkonummi) on suomalainen suunnistaja ja kestävyysjuoksija. Hän voitti sprinttisuunnistuksen maailmanmestaruuden Sotkamossa 2013. Hänen valmentajanaan on joulukuusta 2013 lähtien toiminut estejuoksun olympiavoittaja Anders Gärderud. Tätä ennen häntä valmensi Jari Ikäheimonen. Yleisurheilussa Boström edustaa Sjundeå IF:ää ja suunnistuksessa IFK Lidingöä.


title: Mårten Boström

text: Yleisurheilussa Boströmillä on neljä aikuisten SM-mitalia. Hän juoksi maratonin alle 23-vuotiaiden Suomen ennätyksen vuonna 2003 ajalla 2.25.36 ja vuonna 2004 ajalla 2.22.51, sekä 10 kilometrin Suomen ennätyksen samassa ikäluokassa vuonna 2004 ajalla 30.05. Toukokuussa 2008 hän juoksi Ottawan maratonilla toistaiseksi parhaan maratonaikansa 2.18.51.Boströmillä on suunnistuksessa seitsemän aikuisten SM-mitalia sekä yksi maailmanmestaruus että EM-mitali.


title: Mårten Boström

text: Mårten Boström on geoinformatiikan maisteri, joka toimii tutkijana ja tekee väitöskirjaa Helsingin yliopistossa. Hänellä on yliopistotutkinto myös Northern Arizona Universitystä.


title: Mårten Boström

text: Mårten Boströmin isoveli Mikael Boström on suunnistuksessa voittanut nuorten maailmanmestaruuden ja veljen vaimo Kirsi Boström aikuisten maailmanmestaruuden.


title: Palatium

text: Palatium, mons Palatinus eli Palatinus-kukkula () on keskeisin Rooman alkuperäisistä seitsemästä kukkulasta. Kukkula sijaitsee Colosseumin, Forum Romanumin ja Circus Maximuksen välissä. Kukkulalla on ollut asutusta jo noin vuodesta 1000 eaa.


title: Palatium

text: Rooman tasavallan aikana (509 – noin 27 eaa.) alueesta kehittyi vaikutusvaltaisten sukujen asuinalue, ja keisariajalla keisarit rakensivat sinne palatsinsa. Sana palatsi on johdettu kukkulan nimestä. Kukkulalla on edelleen nähtävissä jäänteitä Augustuksen, Tiberiuksen ja Flaviusten keisarisuvun (Vespasianus, Titus ja Domitianus) rakennuttamista palatseista.


title: Eksogeeniset prosessit

text: Eksogeeniset prosessit ovat luonnonmaantieteessä ja geomorfologiassa ulkosyntyisiä prosesseja, joissa energia on peräisin suoraan tai välillisesti Auringon säteilystä. Joissain prosesseissa mukana on myös painovoima.


title: Eksogeeniset prosessit

text: Eksogeenisiin tapahtumiin kuuluvat rapautuminen sekä veden, tuulen ja jään aiheuttama eroosio sekä aineksen kulkeutuminen pois ja kasaantuminen toiseen paikkaan. Yleinen seuraus on pinnanmuotojen muuttuminen.


title: Endogeeniset prosessit

text: Endogeeniset prosessit () ovat luonnonmaantieteessä ja geomorfologiassa maapallon sisäsyntyisiä prosesseja.


title: Endogeeniset prosessit

text:
Ne ovat maan sisäisen lämpöenergian astenosfäärin konvektiovirtausten välityksellä aiheuttamia maanpintaan kohdistuvia toimintoja. Niihin kuuluvat litosfäärilaattojen liikkeet, vuorten poimutus, tulivuoritoiminta, maanjäristykset, lohkovuoristot ja maankohoaminen.
Kiviainesten muuttuminen pitkien aikojen kuluessa muodostaa kiertokulun, jota kutsutaan endogeeniseksi kiertokuluksi tai kivien kiertokuluksi.


title: Endogeeniset prosessit

text: Maapallon pintaosista erottui ensimmäisen puolen miljardin vuoden aikana kevyitä mineraaleja muodostaen maapallon kuoren. Kaikkein keveimmistä syntyi pieniä alkumantereita joista myöhemmin kasvoivat nykyisen muotoiset mantereet. Kaikkialla maapallon kalliossa on merkkejä vuorijonojen poimutuksista, maanjäristyksistä sekä paikoin myös tulivuorenpurkauksista.


title: Endogeeniset prosessit

text: Maan syntyvaiheessa noin 4 570 miljoonaa vuotta sitten lämpötilan kohotessa nikkeli ja rauta alkoivat sulaa ja niiden muodostamat pisarat vajosivat Maa keskustaan syrjäyttäen kevyemmät aineet ja muodostaen maapallon kerroksellisen rakenteen. Kuun meteoriittitörmäykset loppuivat noin 3800 miljoonaa vuotta sitten Maan pintaosien jähmettyessä kivikehäksi, litosfääriksi. Kuoren kivikehä johtaa huonosti lämpöä. Maan sisäosa pysyy lämpimänä aineiden radioaktiivisen hajoamisen seurauksena. Kuumasta sisuksesta lämpöä kuitenkin kulkeutuu pintaan "hitaiden virtausten" ansiosta, jotka ovat pirstoneet kivikehän useaksi eri laataksi. Laatat liikkuvat usealla tavalla toisiinsa aiheuttaen sisäsyntyisiä ilmiöitä; poimuvuoristo, maanjäristys. Toisaalta mm. isostasian (~"tasapainotila"), jääkauden, 5–20 km:n syvyydessä vaikuttavien heikkojen maanjäristysten, seurauksena, myös Suomessa ilmenee maankohoamista.


title: Endogeeniset prosessit

text: Maan sisärakenne jaetaan kemiallisen koostumuksensa perusteella kolmeen kehään: kuoreen, vaippaan ja ytimeen.


title: Endogeeniset prosessit

text: Maan uloin kiinteä kerros muodostaa kuoren, jonka paksuus vaihtelee alueittain 35–45 km, mutta voi olla korkeiden vuoristojen alueella jopa 80 km. "Mantereinen kuori" koostuu piitä ja alumiinia sisältävistä kivilajeista joiden koostumus vaihtelee alueittain. Painavampi Maan "mereinen kuori" on vain 7 km basalttisesta laavakivestä muodostunutta, ja jota peittää sedimenttikerrokset.


title: Endogeeniset prosessit

text: Maan kuori kelluu vaipassa. Maan kuoren alla oleva, magnesiumista ja raudasta muodostuneen vaipan paksuus ulottuu lähes maapallon puoliväliin saakka 2 900 km:n syvyydelle. Vaippa muodostuu eri kerroksista: ylävaippa eli kivikehä (litosfääri), astenosfääri ja alavaippa. Astenosfäärin kiviaines on joustavaa, ja siinä tapahtuu hitaita ja pyörteisiä konvektiovirtauksia. Isostasian ansiosta vuoret ikään kuin kelluvat painavammassa vaipassa.


title: Endogeeniset prosessit

text: Noin puolet maapallon säteestä kuuluu rautaa ja nikkeliä sisältävään kuumaan ytimeen, jossa nk. tärinäaallot (S-aalto) eivät etene. Ytimen lämpötila on noin 5 000 °C, mutta valtavan paineen takia se ei ole sulaa vaan kiinteää. Maan magneettisten ominaisuuksien perusteella ytimen on päätelty olevan raudan ja nikkelin seosta. Ulkoydin on sulaa – sisäydin on kiinteää.


title: Endogeeniset prosessit

text: Alfred Wegener esitti 1900 luvun alussa teorian siitä, että mantereet ovat kuuluneet joskus yhteen, mutta irtautuneet toisistaan, mutta Wegener ei selittänyt miten mantereet voisivat vaeltaa jäykässä litosfäärissä. Sittemmin modernit satelliittipohjaiset mittausmenetelmät osoittivat, että laatat liikkuvat muutamia senttimetrejä vuodessa (ks. Wikipedian artikkeli Mannerliikunnot). Lisäksi litosfäärilaattojen liikkumisesta ovat todisteena mm. mannerten muodot, fossiilit, jääkauden merkit ja merenpohjan nuoruus. Geologian ala, joka tutkii litosfäärilaattojen liikkeitä, nimitetään laattatektoniikaksi. Laattatektoniikan mukaan mantereet ovat irtautuneet joskus toisistaan, mutta niiden väliin on syntynyt merenpohja. Litosfääri laattojen liike muodostuu lämpötilaerosta ja painovoimasta ("vajoamiveto"). Mereisen ja mantereisen laatan törmäysalueita nimitetään "alityöntövyöhykkeiksi". Laattojen loittonemiskohdat ovat yleensä valtamerten keskiselänteissä ja törmäyskohdat mantereiden reunalla.


title: Endogeeniset prosessit

text:
Suomen kallioperä sijaitsee kaukana endogeenisesti aktiivisista litosfäärilaattojen saumakohdista. Suomen kallioperä on peruskalliota ja Suomi kuuluu geologiselta rakenteeltaan Ruotsin, Norjan sekä Venäjän Karjalan ja Kuolan kanssa Fennoskandiaan. Se on Skandien vuoristoa lukuun ottamatta hyvin vanhaa, prekambrista kallioperää. Alueita, joissa peruskallio yltää kallioperän pintaan saakka, sanotaan "kilpialueiksi"; esim. Kanada, Afrikka ja Australia.
Suurin osa Fennoskandiasta ei ole ollut lähes pariin miljardiin vuoteen pitkäaikaisen veden alla seurauksella, että sen kallioperä on ollut alttiina rapautumiselle ja kulutukselle. Aikoinaan syntyneet sedimenttikerrokset ovat pieniä rippeitä lukuun ottamatta kuluneet tai muuttuneet metamorfisiksi kivilajeiksi poimutuksissa. Tämän seurauksena peruskallio on Suomessa paikoin kallioina näkyvissä heti maaperäkerrosten alta. Suomen kallioperä koostuukin suurimmaksi osaksi gneissistä, jota on syntynyt kovassa kuumuudessa ja vuoriston poimuttuessa. Graniitin säännölliset kiteet ovat syntyneet magman jähmettyessä riittävän hitaasti yli kymmenen kilometrin syvyydellä miljoonien vuosien kuluessa. Vuorioston kuluessa graniitti on tullut esille.
Fennoskandian kivien siirtymiä, vaelluksia ja alueen kiertymiä, on selvitetty kiviin tallentuneen magneettisuuden suunnan perusteella. Vaelluksen nopeus on ollut keskimäärin pari senttimetriä vuodessa.


title: Endogeeniset prosessit

text: Ensimmäistä maailmankautta, joka alkoi Maan synnystä ja päättyi 2,5 miljardia vuotta sitten nimitetään "arkeeiseksi ajaksi". Arkeeisen ajan aikana Maan kuori muodostui ja syntyi alkumantereita, jotka kasvoivat nopeasti. Arkeeisen ajan päätyttyä alkumantereen laidassa maankuori alkoi repeämään (vrt. esim. Iso hautavajoama Itä-Afrikan alueella tai Punainenmeri) ja siihen työntyi Maan vaipasta satoja kuutiokilometrejä basalttista laavaa. Repeämästä kasvoi meri, jonka rantavesiin kerrostui sedimenttejä kuten hiekkaa ja savea, ja jotka kovettuivat sedimenttikiviksi ja edelleen esim. kvartsiitiksi.


title: Endogeeniset prosessit

text: Laattojen rajat eivät ole pysyviä vaan ne häviävät mannerten törmätessä ja saumautuvat kiinni toisiinsa, tai revetessään muodostavat uusia laattoja. Noin 1,9 miljardia vuotta sitten laatan alityöntövyöhyke oli jälleen siirtynyt silloisen Fennoskandian laatan kilpialueen laitaan kun samaan aikaan lännestä vaeltaneen laatan mereinen osa painui kokonaan mantereisen laatan alle seurauksella, että laattojen mantereiset osat törmäsivät toisiinsa ja niiden reunat poimuttuivat vuoristoksi, Svekokarelidiksi. Eteläisen Suomen läpi aina Keski-Ruotsiin ulottuvaa osaa sanotaan Svekofennideiksi kun Karelidit on kulkenut Kaakkois-Suomesta Perämeren perukkaan ja Etelä-Lappiin. Rapakivi on suuren graniittimagman purkauksessa noin 1600 miljoonaa vuotta sitten syntynyt, jolla on taipumuksena rapautua karkeaksi soraksi.


title: Nizami

text: Nizami (, , noin 1140 − 1205 tai 1209) oli persialainen runoilija, Persian kirjallisuuden romanttisen eepoksen merkittävin edustaja. Hän toi arkikielisen ja realistisen tyylin Persian kirjallisuuteen. Häntä pidetään arvossa Azerbaidžanissa, Afganistanissa, Iranissa ja Tadžikistanissa.


title: Nizami

text: Nizamin elämästä ei tiedetä paljoakaan. Hänen äitinsä oli kurdilaista sukua ja isänsä nimi, Yusuf mainitaan yhdessä runossa. Hän jäi orvoksi ja eli setänsä Khwajah Umarin luona. Pääosan elämästään hän vietti nykyisin Azerbaidžanin alueella. Hän meni kolme kertaa naimisiin, ensimmäiseksi kipšakkiorjatyttö Afaqin kanssa, jonka kanssa sai myös ainoan poikansa Muhammadin. Afaq kuoli Muhammadin ollessa seitsenvuotias ja hänen toinen ja kolmas vaimonsa kuolivat myös varhain. Nizami oli ilmeisen koulutettu, ja tunsi matematiikkaa, astronomiaa, astrologiaa, alkemiaa, lääketiedettä, teologiaa, islamilaista lakia, historiaa, filosofiaa ja taiteita.


title: Nizami

text: Hänen pääteoksensa on viisieepoksinen "Khamsa".


title: Eurowings

text: Eurowings Luftverkehrs AG on saksalainen, Lufthansa Regional -allianssiin kuuluva lentoyhtiö, joka lentää Saksan ja Euroopan sisäisiä lentoja.


title: Eurowings

text: Yhtiö perustettiin 1993 yhdistämällä nürnbergiläinen NFD Luftverkehrs AG ja dortmundilainen Regionalflug. Yhtiön omistavat Dr Albrecht Knauf (50.02%), Lufthansa (49%) ja muut (0.08%). Lufthansalla on optio ostaa Albrecht Knaufin omistamat osakkeet.


title: Eurowings

text: Eurowings omisti aikaisemmin halpalentoyhtiö Germanwingsin, mutta myi tämän yhtiön Lufthansalle 1.1.2009. Nykyisin molemmat yhtiöt ovat Lufthansan omistuksessa.


title: Eurowings

text: Euroopan alueellisten lentoyhtiöiden liitto palkitsi Eurowingsin vuoden parhaana lentoyhtiönä kaudella 2001/2 ja toiseksi parhaana kaudella 2000/1.


title: Eurowings

text: Germanwings brändi lopetettiin 2015 kun se liitettiin Eurowingsiin. Täten kaikki Germanwingsin koneet liittyivät Eurowingsin laivastoon tosin Germanwings-nimi säilyy lentokoneiten kyljissä ja lentonumeroissa.


title: Eurowings

text: Eurowingsin laivasto koostui seuraavasti (tammikuussa 2018):


title: Euroopan ihmisoikeussopimus

text: Euroopan ihmisoikeussopimus (yleissopimus ihmisoikeuksien ja perusvapauksien suojaamiseksi) on kansainvälinen ihmisoikeussopimus, johon ovat liittyneet useimmat Euroopan maat. Alkuperäisessä muodossaan sopimus tehtiin 4. marraskuuta, 1950 Euroopan neuvoston silloisten jäsenmaiden kesken. Sittemmin allekirjoittajia ja osapuolia on kertynyt 44, kun myös Itä-Euroopan maat ja itsenäistyneet entisen Neuvostoliiton tasavallat ovat liittyneet sopimukseen. Suomi liittyi sopimukseen toukokuussa 1989 ja se tuli Suomea sitovana voimaan vuotta myöhemmin. Euroopan ihmisoikeussopimusta pidetään laajasti maailman parhaimpana ihmisoikeussopimuksena: vaikka se ei ole kattavin, sen toteutumista valvotaan parhaiten. Sopimukseen liittyneet maat sitoutuvat takaamaan sopimuksessa mainitut oikeudet kaikille, myös valtion lainkäyttövallan piiriin kuuluville ulkomaalaisille.


title: Euroopan ihmisoikeussopimus

text: Ihmisoikeussopimuksen jäsenmaat sitoutuvat turvaamaan lainsäädännössään ja oikeuskäytännössään sopimuksessa jokaiselle yksilölle taatut oikeudet. Velvollisuus noudattaa ihmisoikeussopimuksen määräyksiä on niin viranomaisilla kuin tuomioistuimillakin. Jos yksilö kokee oikeuksiaan loukatun, hän voi valittaa loukkauksesta Euroopan ihmisoikeustuomioistuimeen, joka on Euroopan neuvoston alainen organisaatio. Jos ihmisoikeustuomioistuin toteaa loukkauksen tapahtuneen, se voi määrätä sopimusvaltion maksamaan loukatulle hyvitystä. Valituksen edellytyksenä on kuitenkin, että loukattu on käyttänyt saatavillaan olevat kansalliset valitustiet esimerkiksi Suomen tapauksessa valittamalla aina korkeimpiin oikeusasteisiin asti.


title: Euroopan ihmisoikeussopimus

text: Ihmisoikeussopimuksessa ja sen lisäpöytäkirjoissa suojatut ihmisoikeudet ovat:


title: Lufthansa Regional

text: Lufthansa Regional on Lufthansan alueellisten lentoyhtiöiden muodostama allianssi. Se kuljettaa 10,5 miljoonaa matkustajaa vuodessa lentäen yli 80 kohteeseen ja 150 eri reittiä. Allianssi-lentoyhtiöt operoivat 148 lentokonetta eri puolilla Eurooppaa lentäen 5700 lentoa viikossa.


title: Lufthansa Regional

text: Lufthansa Regionalin lentoja operoivat seuraavat partnerit:


title: Jalkaväkirykmentti 30 (talvisota)

text: Jalkaväkirykmentti 30 eli JR 30 oli Suomen armeijan rykmentti talvisodassa. Se oli osa 10. divisioonaa ja taisteli Taipaleella Karjalankannaksen itäosassa.


title: Jalkaväkirykmentti 30 (talvisota)

text: Rykmentin perustaminen alkoi pääosin Keuruun alueelta 7. lokakuuta 1939, eli perustaminen tapahtui jo ennen varsinaisen YH:n julistamista. Rykmentti pyrittiin varustamaan määrävahvuiseksi, mutta puolustusvoimien kalustopulasta johtuen rykmentti ei niitä saavuttanut.


title: Jalkaväkirykmentti 30 (talvisota)

text: Everstiluutnantti Armas KemppiRykmentti keskitettiin tulevalle toiminta-alueelleen (Pyhäjärvi–Sakkola) 13.–15. lokakuuta 1939 muun divisioonan mukana.


title: Jalkaväkirykmentti 30 (talvisota)

text: Rykmentin nimi muuttui 1.1.1940 Jalkaväkirykmentti 21:ksi (JR 21)


title: Metyyliamiini

text: Metyyliamiini on primäärinen amiini, joka on normaaliolosuhteissa olomuodoltaan väritön kaasu ja sillä on tunnusomainen, kalaa muistuttava haju. Sen kemiallinen kaava on CHN ja rakennekaava CHNH. Metyyliamiinista käytetään myös nimiä "metaaniamiini", "aminometaani" tai "monometyyliamiini".


title: Metyyliamiini

text: Metyyliamiinin moolimassa on 31,1 g/mol, sulamispiste –93 °C, kiehumispiste –6 °C, suhteellinen tiheys (neste) 0,7 g/cm (vesi = 1,0 g/cm), liukenee erittäin hyvin veteen 25 °C:ssa, itsesyttymislämpötila 430 °C ja CAS-numero 74-89-5.


title: Metyyliamiini

text: Metyyliamiini on emäs, jonka konjugaattihapon metyyliammoniumionin pKa on 10,64.


title: Metyyliamiini

text: Metyyliamiinia valmistetaan metanolin ja ammoniakin välisellä reaktiolla. Katalyyttinä reaktiossa käytetään piidioksidin ja alumiinioksidin seosta. Reaktiossa syntyy myös dimetyyli- ja trimetyyliamiinia. Näiden suhteeseen voidaan vaikuttaa lähtöaineiden välisellä suhteella. Nämä metyyliamiinit erotetaan toisistaan tislaamalla. Metyyliamiinia käytetään maalinpoistoaineissa, eräissä polttoaineissa sekä valmistettaessa värejä, lääkkeitä, räjähteitä, valokuvauskehitteitä ja hyönteismyrkkyjä, kuten karbaryyliä ja karbofuraania.


title: Drakkar Entertainment

text: Drakkar Entertainment GmbH (myös Drakkar Records tai Drakkar Publishing) on saksalainen levy-yhtiö, jonka pääkonttori on Wittenissä. Levy-yhtiö on Bertelsmann Music Groupin tytäryhtiö. Drakkar Recordsin kautta levyttää muutama suomalainenkin yhtye.


title: Drakkar Entertainment

text: Drakkar Entertainment jakautuu neljään divisioonaan:


title: Widerøe

text: Widerøes Flyveselskap ASA on norjalainen lentoyhtiö. Se on Skandinavian suurin alueellinen lentoyhtiö. Sen liikevaihto oli 3,5 miljardia Norjan kruunua ja se kuljetta vuosittain noin 2,5 miljoonaa matkustajaa.


title: Widerøe

text: Euroopan alueellisten lentoyhtiöiden liitto on palkinnut Widerøen kauden 2008/9 kolmanneksi parhaana lentoyhtiönä sekä kausien 2002/3 ja 2001/2 toiseksi parhaana lentoyhtiönä. Yhtiö alkaa lentämään toukokuussa 2018 Finnairin kanssa yhteistyössä Helsinki-Tromssa ja Helsinki-Bergen-reittejä.


title: Widerøe

text: Widerøen laivasto vuonna 2018:


title: Tommot

text: Tommot (ven. ja ) on kaupunki Aldanin piirissä Sahan tasavallan eteläosassa Venäjällä. Se sijaitsee Aldanin varrella linnuntietä 390 km pääkaupungista Jakutskista etelään ja 65 kilometriä piirikeskuksesta Aldanista.


title: KTU

text: KTU on suomalais-yhdysvaltalainen yhtye, jonka jäsenet ovat soittaneet tunnetuissa suomalaisissa ja amerikkalaisissa yhtyeissä, tai ovat kuuluisia soolouriltaan. Kimmo Pohjonen soittanut aiemmin muun muassa yhtyeissä Ottopasuuna, duo Pinnin Pojat sekä Ismo Alanko Säätiö. Trey Gunn ja Pat Mastelotto soittavat brittiläis-amerikkalaisessa rock-yhtyeessä King Crimson sekä duona TU-projektissaan.


title: SAS Group

text: SAS Group (, ), ) on lentoyhtiö Scandinavian Airlinesin emoyhtiö. SAS Group omistaa useita lentoyhtiöitä ja hotelleja Euroopassa.


title: De Longin saaret

text: De Longin saaret () on viidestä saaresta koostuva saaristo Pohjoisella jäämerellä Itä-Siperian meren pohjoispuolella. Saarten yhteispinta-ala on 228 km² ja ne ovat asumattomia. Hallinnollisesti saaret ovat osa Venäjän federaatioon kuuluvaa Sahan tasavaltaa. Saaret luetaan tavallisesti Uuden-Siperian saariin kuuluvaksi.


title: De Longin saaret

text: Saaret löydettiin vuonna 1879–1881 USS "Jeannetten" tutkimusmatkalla, jossa komentajana toimi George W. DeLong, saariryhmä nimetty hänen mukaansa. Vilkitskin- ja Žohovinsaaret löysi Boris Vilkitskin retkikunta vuosina 1913 ja 1914.


title: De Longin saaret

text: De Longin saaristoon kuuluvat Jeannetten- (), Henriettan- (о. Генрие́тты), Bennettin- (о. Бе́ннетта), Vilkitskin- (о. Вильки́цкого) ja Žohovinsaaret (о. Жо́хова). Kolme ensin mainittua sijaitsevat pohjoisempana ja ne ovat osittain jäätikön peitossa. Kaksi viimeksi mainittua sijaitsevat hieman etelämpänä ja ne ovat jäätikötöntä alankoa. Suurin ja korkein saarista on Bennettinsaari, jonka pinta-ala on 75 km² (korkeus 448 m), toisen lähteen mukaan 77,3 km² (426 m). Henriettansaarella sijaitsi polaaritutkimusasema vuosina 1937–1963. Saarista kauimmaisin on noin 590 ja lähin noin 400 kilometrin päässä mantereesta.


title: Quantum Air

text: Quantum Air (ennen Aerolíneas de Baleares) oli espanjalainen Palma de Mallorcalla pääkonttoriaan pitänyt lentoyhtiö. Yhtiö lensi Espanjan sisäisiä lentoja sekä ulkomaanlentoja Itävaltaan. Yhtiö perustettiin 1999 ja se aloitti lentotoiminnan 5. heinäkuuta 2000. Yhtiö tunnettiin alkujaan nimellä AB Bluestar. Yhtiön omistajia olivat Grupo Marsans (51 %), SAS Group (25 %), Spanair (18 %) sekä VITRAC (6 %). Kaikki sen lennot operoitiin Spanairin koodeilla.


title: Quantum Air

text: Helmikuussa 2010:


title: Supermoto

text: Supermoto (josta käytetään myös nimitystä supermotard ja lyhennettä Smoto) on sekoitus motocrossia ja ratamoottoripyöräilyä. Urheilulajina supermoto on Suomessa melko uusi.


title: Supermoto

text: Supermotokilpailut ajetaan yleensä radalla, joka on asfalttiradan ja maasto-osuuksien yhdistelmä; yleensä noin 70 prosenttia radan pinnasta on kestopäällystettä ja noin 30 prosenttia soraa. Radassa voi olla myös hyppyreitä, jolloin kyseessä on supermoto-crossi.


title: Supermoto

text: Supermotokilpailuissa ei niinkään ratkaise moottorin tehokkuus, vaan paremminkin ajajan taito, sillä radat ovat mutkikkaita ja niiden suorat lyhyitä.


title: Supermoto

text: Suomessa supermotoa harrastavat oman lajinsa ohella lähinnä motocrossin ja jäärata-ajon harrastajat.


title: Supermoto

text: SML:n määritelmä:


title: Supermoto

text: Suomessa ajetaan 4–5 osakilpailua vuodessa.


title: Supermoto

text:
Kilpailuihin säännöt määräävät ajovarusteiksi:
Kokonahkainen ajopuku, kypärä, ajolasit, nahkaiset ajokäsineet, nahkaiset ajokengät, erillinen selkäsuoja.


title: Supermoto

text: Kilpaluokat ovat S1 ja ATV, kansallisella tasolla Open, PitBike ja ATV Open.


title: Supermoto

text:
S1-luokassa on seuraavat rajoitukset:
Nelitahtisten moottorien tulee olla iskutilavuudeltaan alle 450 cm³ ja kaksitahtisten alle cm³. Vanteiden koko saa olla enintään 17 tuumaa.


title: Supermoto

text: Open-luokassa moottorien tulee olla iskutilavuudeltaan enintään 750 cm³. Vannekoko on vapaa.


title: Supermoto

text: Numerolaatan väri on kummassakin luokassa vapaa.


title: Supermoto

text: Supermotomoottoripyörät ja -mopot perustuvat teknisiltä ominaisuuksiltaan motocrossissa käytettäviin moottoripyöriin; poikkeuksia ovat rengastus ja jousituksen säädöt. Pyörien jousitus on yleensä hieman matalampi ja jäykempi kuin motocross-pyörissä; renkaat ja vanteet ovat pienemmät, mutta leveämmät, yleensä halkaisijaltaan 16,5 tai 17 tuumaa. Kilpasupermotoissa myös jarrut, t-kappaleet, swingi ja jopa runko eroavat motocross-pyörästä.


title: Supermoto

text:
Jäähdytysnesteenä on sallittu vain vesi.
Motocrossiin, enduroon, speedwayhyn ja trialiin tarkoitettujen renkaiden käyttö on kielletty; ajetaan siis sileillä renkailla. Renkaiden urittaminen on sallittu. Renkaan urien leveys ja syvyys saavat olla enintään 10 mm.
Jarrusatuloiden kiinnitysruuveissa tulee olla näkyvillä varmistuslukitus.
Öljyn ja jäähdytysnesteen lisäämiseen ja tyhjentämiseen käytettävissä korkeissa on oltava näkyvillä varmistuslukitus.
Nelitahtimoottorissa on öljytilan huohottimessa oltava 0,5 litran vetoinen keräyssäiliö.
Jäähdytysjärjestelmän huohotin on varustettava keräyssäiliöllä.


title: Túpac Amaru

text: Túpac Amaru (, k. 24. syyskuuta 1572) oli Perun inkojen viimeinen johtaja. Hän oli viimeisen inkakeisarin Manco Inca Yupanquin poika.


title: Túpac Amaru

text: Manco Inca Yupanquin kuoleman jälkeen Sapa Incaksi nousi Túpac Amarun vanhempi veli Titu Cusi. Túpac Amarusta tuli pappi ja isänsä ruumiin vartija. Titu Cusi kuoli 1570 ja inkat uskoivat espanjalaisten Vilcabambaan lähettämien lähetyssaarnaajien myrkyttäneen hänet. Lähetyssaarnaajat tapettiin ja rajat espanjalaisten hallitseman Perun kanssa suljettiin. Espanjalaiset eivät tienneet Sapa Incan kuolemasta ja lähettivät kaksi lähettilästä jatkamaan neuvotteluja. Molemmat tapettiin inkakapteenin käskystä.


title: Túpac Amaru

text: Lähettiläiden murhasta suuttunut uusi varakuningas Francisco de Toledo piti tätä oikeutuksena sodalle, ja päätti valloittaa Vilcabamban. Hän julisti sodan 14. huhtikuuta 1572 ja kahdessa viikossa espanjalaiset valloittivat rajalla sijainneen sillan, josta Toledo eteni armeijoineen.


title: Túpac Amaru

text: 1. kesäkuuta käytiin ensimmäinen taistelu Vilcabamban laaksossa. Inkat hyökkäsivät, vaikka olivatkin vain kevyesti varustautuneet ja yrittivät liittolaisineen murtaa piirityksen. 23. kesäkuuta Huayna Pucarán linnoitus antautui tykistötulelle. Inkat päättivät hylätä viimeisen kaupunkinsa ja vetäytyä viidakkoon. Kun espanjalaiset saapuivat seuraavana päivänä Vilcabambaan, se oli autio ja tuhottu.


title: Túpac Amaru

text: Túpac Amaru oli paennut sotapäälliköidensä ja sukulaistensa kanssa metsiin. Joukko jakaantui pienemmiksi välttääkseen kiinnijäämisen. Kolme espanjalaisten ryhmää lähti takaa-ajoon. Yksi ryhmä sai kiinni Titu Cusin pojan ja vaimon, toinen sotavankeja ja kultaa, hopeaa ja jalokiviä ja kolmas Túpac Amarun kaksi veljeä ja muita sukulaisia.


title: Túpac Amaru

text: 40 miehen ryhmä joukko lähti jäljittämään Túpac Amarua. He seurasivat Masahuayjokea yli 200 km, jonka jälkeen he löysivät varastorakennuksen, jossa oli kultaa ja inkojen keramiikkaa. He vangitsivat joukon chuncointiaaneja, jotka kertoivat Túpac Amarun menneen Momorí-nimiseen paikkaan jokea pitkin. Espanjalaiset rakensivat viisi lauttaa ja purjehtivat jokea pitkin. Momorísta Túpac Amarun kerrottiin paenneen jalan. Häntä hidasti tuolloin synnyttämäisillään oleva vaimonsa. 80 km marssin jälkeen nähtiin leirituli, josta Túpac Amaru vaimoineen saatiin kiinni.


title: Túpac Amaru

text: Vangit tuotiin takaisin Vilcabambaan ja marssitettiin Cuzcoon 21. syyskuuta. Espanjalaiset toivat myös Manco Capacin ja Titu Cusin muumiot ja Punchaon kultapatsaan, joka sisälsi kuolleiden inkojen sydänten jäänteet. Pyhät esineet tuhottiin myöhemmin.


title: Túpac Amaru

text: Túpac Amarua yritettiin saada hyväksymään kristinusko, mutta hän kieltäytyi ollessaan valmis hyväksymään kohtalonsa. Viisi inkakenraalia tuomittiin oikeudenkäynnissä ilman, että kukaan sanoi mitään heidän puolustuksekseen, ja heidät hirtettiin. Ne, jotka olivat ehtineet menehtyä kidutukseen, hirtettiin kuolleina.


title: Túpac Amaru

text: Túpac Amaru tuomittiin pappien murhasta mestattavaksi. Hänen jälkeläisensä koottiin ja karkotettiin Meksikoon, Chileen ja Panamaan, joukossa hänen kolmivuotias poikansa. Jotkut saivat myöhemmin palata Peruun ja Túpac Amarun pojanpojanpoika Túpac Amaru II johti 1780 alkuperäisväestön kapinaa espanjalaisia vastaan.


title: Túpac Amaru II

text: Túpac Amaru II (s. José Gabriel Condorcanqui; 19. maaliskuuta 1742 – 18. toukokuuta 1781) oli alkuperäisväestön kapinan johtaja Perussa espanjalaisten valtaa vastaan 1780. Hän oli inkahallitsija Túpac Amarun pojanpojanpoika. Myöhemmin hänestä tuli lähes myyttinen hahmo itsenäisyystaistelussa ja alkuperäisväestön oikeuksien puolesta kamppailussa.


title: Túpac Amaru II

text: José Gabriel Condorcanqui syntyi Tintassa, Cuscon maakunnassa ja sai jesuiittakoulutuksen. Hän sai päällikkyyden veljeltään, joka hallitsi espanjalaiskuvernöörin alaisuudessa. Hän pyysi kuvernööriä parantamaan oloja tekstiilitehtaissa, kaivoksissa ja kylissä. Kun tämä epäonnistui, hän otti isoisoisänsä inkanimen, järjesti kapinan ja vangitsi ja teloitti kuvernööri Antonio de Arriagan Tintassa vuonna 1780.


title: Túpac Amaru II

text: Kansannousu oli ensimmäinen merkittävä kapina Espanjan valtaa vastaan kahteen vuosisataan. Túpac Amaru II vangittiin pian, hänen vaimonsa, vanhin poikansa ja setänsä teloitettiin hänen silmiensä edessä, kuten myös muutama kapinajohtaja. Túpac Amaru II tuomittiin mestattavaksi hevosten vetäessä irti hänen jokaisen raajansa. Teloitus kuitenkin epäonnistui ja hänet mestattiin ja paloiteltiin Cuzcon torilla, samassa paikassa kuin isoisoisänsä Túpac Amaru. Kun kapina jatkui, myös muut hänen suvustaan teloitettiin, paitsi yksitoistavuotias poikansa Fernando, joka jäi eliniäkseen vangiksi. Inkavaatetus ja kulttuuri kiellettiin väestön sopeuttamiseksi espanjalaiseen kulttuuriin.


title: Túpac Amaru II

text: Urugualainen 1960—1970-luvun sissiliike Tupamaros ja perulainen 1980—2000-luvun sissiliike Movimiento Revolucionario Túpac Amaru on nimetty hänen mukaansa.


title: Kyminlinna

text: Kyminlinna on Kotkassa Hovinsaaren pohjoisosassa Kyminlinnan kaupunginosassa sijaitseva linnoitus. Kyminlinna kuuluu osana venäläisten jälkeen rakennuttamaan Kaakkois-Suomen linnoitusjärjestelmään. Linnoitus muodosti Ruotsinsalmen merilinnoituksen kanssa kaksoislinnoituksen ja sen pohjoisen osan, jonka tarkoituksena oli torjua hyökkäykset rannikkoa pitkin maitse Kuninkaantien suuntaisesti.


title: Kyminlinna

text: Kyminlinna on viisikulmainen ja halkaisijaltaan noin 800 metriä oleva kaponieerilinnoitus. Linnoituksen kokonaispinta-ala on noin 74 hehtaaria ja se käsittää suuren osan Kyminlinnan kaupunginosasta. Linnoitusta ympäröivät keskeneräiset vallihaudat, jotka toimivat osana linnoituksen kuivattamiseksi tarkoitettua ojaverkostoa. Kyminlinnan itäosien varustuksien halki kulkee vuonna 1890 valmistunut Kotkan rata ja 1900-luvun alussa rakennettu Kymintie. Valtatie 7 leikkaa linnoituksen eteläosien ulkovarustuksia. Alueella on 23 rakennusta, joista suurin osa on ollut Suomen puolustusvoimien poistumisen jälkeen tyhjillään.


title: Kyminlinna

text: Kyminlinna kuuluu Museoviraston luokittelemiin valtakunnallisesti merkittäviin rakennettuihin kulttuuriympäristöihin. Alueen omistaa nykyisin Senaatti-kiinteistöt.


title: Kyminlinna

text: Ensimmäinen Kyminlinnan paikalle rakennettu linnoitus oli vuosina 1791–1795 rakennettu muutamia satoja metrejä halkaisijaltaan oleva bastionilinnoitus. Linnoituksen rakennustöiden valvojana toimi aluksi venäläinen marsalkka Aleksandr Suvorov. Suvorovin jälkeen töitä johti hollantilaissyntyinen kenraali Jan Peter van Suchtelen. Tämä niin sanottu Suvorovin linnoitus purettiin uuden, kuusi kertaa suuremman Kyminlinnan tieltä, joka rakennettiin vuosina 1803–1808. Suchtelen toimi myös uuden linnoituksen rakennustöiden valvojana ja suunnittelijana. Linnoitus ei ollut täysin valmistunut Suomen sotaan mennessä ja menetti sen jälkeen sotilaallisen merkityksensä Venäjän ja Ruotsin rajan siirryttyä Kymijoelta Tornionjokeen. Kyminlinna ei joutunut sotatoimien kohteeksi Krimin sodan aikana, jolloin Ruotsinsalmen merilinnoitukset tuhottiin.


title: Kyminlinna

text: Suomen sisällissodan aikana Kyminlinna toimi punakaartin koulutuskeskuksena. Sisällissodassa 9. huhtikuuta 1918 Kyminlinnassa käytiin linnoituksen historian ainoa todellinen taistelu. Siinä saksalainen joukko-osasto hyökkäsi linnoituksessa olevia punakaartilaisia vastaan. Kyminlinnan taistelussa kaatui yhteensä parikymmentä miestä, muun muassa saksalainen sotilas, joka on haudattu Kotkan vanhalle hautausmaalle nimellä Willy Heinz merkittyyn hautaan. Willy Heinzista on Veikko Lavi tehnyt laulun.


title: Kyminlinna

text: 1920–1930-luvuilla Kyminlinna toimi inkeriläisten pakolaisten leirinä. Linnoitus on toiminut myös sotavankien kokoomaleirinä, kulkutautisairaalan keuhkotautiosastona ja suojeluskuntien ampumaratana. Kyminlinna oli Suomen puolustusvoimien käytössä vuosina 1939–2005. Muun muassa Merivoimien Keskusvarikko 2 toimi Kyminlinnassa.


title: Aivosirppi

text: Aivosirppi () on kovakalvon aivokalvoista aivopuoliskojen välille muodostama poimu. Isoaivosirppi () työntyy isoaivojen puoliskojen välille ylhäältä. Pikkuaivosirppi () on taas pikkuaivojen puoliskojen väliin työntyvä kovakalvopoimu. Pikkuaivosirppi työntyy pikkuaivopuoliskoiden väliin ylhäältä ja takaa.


title: Hans Fritzsche

text: Hans Georg Fritzsche (21. huhtikuuta 1900 Bochum – 27. syyskuuta 1953 Köln) oli saksalainen lehtimies, joka työskenteli natsi-Saksan kansanvalistus- ja propagandaministeriössä. Häntä syytettiin Nürnbergin sotarikosoikeudenkäynnissä, mutta hänet vapautettiin.


title: Hans Fritzsche

text: Syyskuusta 1932 Fritzsche toimi Franz von Papenin valtakunnahallituksen alaisen Radiopalvelun johtajana. 1. toukokuuta 1933 hän liittyi kansallissosialistiseen puolueeseen. Samana vuonna hänestä tuli Joseph Goebbelsin johtaman valtakunnan kansanvalistus- ja propagandaministeriön lehdistöosaston uutispäällikkö. Vuoteen 1945 mennessä hänet ylennettiin useasti. Vuonna 1938 hänestä tuli ensi varapääjohtaja ja sitten pääjohtaja ministeriön lehdistöosastolla. Vuonna 1942 hän siirtyi radio-osaston johtoon. Hän piti radiossa uutiskatsauksia, jotka hän avasi tunnetulle repliikillä ”Hier spricht Hans Fritzsche” (). Hän oli naimisissa Hildegard Springerin kanssa.


title: Hans Fritzsche

text: 2. toukokuuta 1945 Fritzsche allekirjoitti luultavasti virkaiältään vanhimpana Berliiniin jääneenä virkamiehenä kaupungin antautumisasiakirjan.


title: Hans Fritzsche

text: Nürnbergin sotarikosoikeudenkäynnissä Fritzsche istui syytettyjen penkillä ikään kuin Joseph Goebbelsin sijaisena. Goebbels oli tehnyt itsemurhan, joten häntä ei voitu syyttää oikeudessa. Fritzscheä syytettiin rikoksista rauhaa vastaan, sotarikoksista ja rikoksista ihmiskuntaa vastaan, mutta syytekohtia ei voitu näyttää toteen. Fritzsche julistettiin syyttömäksi ja hänet vapautettiin. Myöhemmin saksalainen oikeus tosin tuomitsi hänet yhdeksäksi vuodeksi työleirille, mutta hänet armahdettiin 1950.


title: Hans Fritzsche

text: Myöhemmin Fritzsche toimi muiden muassa kosmetiikkayhtiön johtajana. 1950-luvun alussa hän toimi Naumannin piiri -nimisessä entisten kansallissosialistien ryhmässä, joka halusi muuttaa Vapaan demokraattisen puolueen FDP:n kansallissosialistiseksi ryhmäksi. Fritzsche menehtyi syöpään 1953.


title: Ashley Scott

text: Ashley McCall Scott (s. 13. heinäkuuta 1977 Metairie, Louisiana) on yhdysvaltalainen näyttelijä ja entinen malli.


title: Ashley Scott

text: Ennen näyttelijänuraansa Scott loi uran mallina. Hän esiintyi aktiivisesti vaatekuvastoissa ja kiersi muotinäytöksissä muun muassa Miamissa, Pariisissa ja Lontoossa. Hänen kuviaan julkaistiin muun muassa lehtien Women's Wear Daily, Us Weekly ja Cosmogirl sivuilla.


title: Ashley Scott

text: 2000-luvun alussa Scott siirtyi näyttelemiseen. Ensimmäinen täyspitkä elokuva, josta hän sai osan, oli Steven Spielbergin ohjaama "A.I. – Tekoäly", joka sai ensi-iltansa vuonna 2001. Hän esitti elokuvassa pientä roolia, hahmoa nimeltä Gigolo Jane. Samana vuonna hän teki ensimmäisen isomman roolinsa televisiosarjassa "Dark Angel", jossa hän näytteli sarjan toisen kauden ensimmäisestä jaksosta alkaen. Scott esitti sarjassa Asha Barlow'n roolia yhteensä kymmenessä jaksossa. Vuonna 2002 hän sai pääroolin sarjasta "Batmanin tytär" ("Birds of Prey"), joka perustui löyhästi DC Comicsin sarjakuvaan "Birds of Prey". Scott esitti sarjassa Batmanin ja Kissanaisen tytärtä Helena Kylea, supersankaria nimeltä Metsästäjätär. The WB -kanava lopetti sarjan tuotannon kolmentoista jakson jälkeen.


title: Ashley Scott

text: "Batmanin tyttären" jälkeen Scott on esiintynyt monissa elokuvissa, joista tunnetuimpia ovat "S.W.A.T." (perustuu 1970-luvun televisiosarjaan), "Walking Tall" (perustuu vuonna 1973 ilmestyneeseen elokuvaan "Lahjomaton sheriffi", alkuperäiseltä nimeltään "Walking Tall") ja "Pinnan alla". Vuodesta 2006 hän esitti Emily Sullivanin roolia CBS-kanavan draamasarjassa "Jericho", joka lopetettiin vuonna 2008, kahden tuotantokauden jälkeen.


title: Ashley Scott

text: Scott oli vuodesta 2004 vuoteen 2008 naimisissa tuottaja Anthony Rhulenin kanssa.


title: Kaupunkirakenteen hajoaminen

text: Kaupunkirakenteen hajoaminen tai kaupunkirakenteen hajautuminen ( tai "suburban sprawl)", tarkoittaa nopeaa ja paljon lisää tilaa vaativaa kaupunkiseudun kasvua, jonka seurauksena kaupungin väestötiheys laskee ja kaupungin rakenne muuttuu aiempaa väljemmäksi. Kaupunkirakenteen hajoaminen voi olla negatiivisesti latautunut termi, ja Suomessa siitä on käytetty myös nimitystä "Nurmijärvi"-ilmiö.


title: Kaupunkirakenteen hajoaminen

text: Hajoamiseen liittyy useita maankäytöllisiä piirteitä, joita ovat alueiden toiminnallinen eriyttäminen, tehoton maankäyttö, riippuvuus henkilöautosta ja mahdollisesti monotoninen ulkoasu.


title: Kaupunkirakenteen hajoaminen

text: Historiallisesti kaupungeissa ihmiset ovat asuneet, tehneet työtä ja käyneet kauppaa suhteellisen pienillä alueilla. 1900-luvun kaupunkisuunnittelussa on kuitenkin jo pitkään erotettu nämä toiminnot omille alueilleen. Tällaisessa funktionalistisessa kaupunkisuunnittelussa kaavoitetaan laajoja alueita samantyyppiseen rakentamiseen, ja erityyppiset alueet on usein erotettu toisistaan teillä, viheralueilla tai muilla esteillä.


title: Kaupunkirakenteen hajoaminen

text: Kaupunkien vanhat keskusta-alueet on yleensä rakennettu tiiviisti, mutta uudemmilla alueilla väestötiheys laskee. Kaupunkirakenne hajautuu, kun kaupunkien laidoille rakennetaan yhä uusia matalan väestötiheyden alueita, jotka tarvitsevat paljon maata suhteessa väestömääräänsä. Tiheimmin rakennettuja ovat vanhojen keskustojen kerrostalo- ja puutaloalueet, jonka jälkeen tulevat kerrostalolähiöt ja alhaisin väestötiheys saavutetaan uusilla omakotitaloalueilla.


title: Kaupunkirakenteen hajoaminen

text: Väestötiheys alenee, koska rakennuksissa on keskusta-alueisiin verrattuna vähemmän kerroksia ja ne on sijoitettu kauemmaksi toisistaan suuremman tonttikoon ansiosta. Rakennuksia erottavat toisistaan laajat nurmikot, maisemoidut alueet, tiet tai pysäköintialueet. Matalan tehokkuuden rakentamisen tulos monissa kaupungeissa on se, että rakennettu maa lisääntyy suuremmalla tahdilla kuin väestö kasvaa. Joissakin tapauksissa yhden tai kahden prosentin väestönkasvu on voinut lisätä rakennetun maan määrää jopa 30 %.


title: Kaupunkirakenteen hajoaminen

text: Kaupunkien liepeille kaupungeista poispäin suuntautuvan muuttoliikkeen johdosta syntyvä haja-asutus on kaikkein alhaisimman väestötiheyden maankäyttömuoto. Tämä näkyy siinä, että omakotitalot sijaitsevat haja-asutusalueella kaukana toisistaan, välissään usein metsää tai peltoa. Haja-asutuksen lisääntymiseen Suomessa on vaikuttanut sitä suosiva lainsäädäntö. Kunnat eivät monesti kaavoita taajamissa tarpeeksi alueita asumiselle, jolloin niin tonttien hinnat kuin kootkin ovat kaupunkikeskuksissa korkeita. Tämän johdosta ihmiset rakentavat mieluusti kustannuksiltaan ainakin osittain edullisemmille haja-asutusalueille, joille kunnat mielellään myöntävät rakennuslupia. Haja-asutusalueilla kunnalla ei ole paljoakaan velvollisuuksia esimerkiksi veden-, sähkön- ja lämmönjakelun osalta, vaan nämä kustannukset jäävät rakentajien itsensä maksettaviksi.


title: Kaupunkirakenteen hajoaminen

text: Kaupunkirakenteen hajoamisen tuloksena syntyneitä alueita leimaa voimakas riippuvuus henkilöauton käytöstä, koska useimmat toiminnot sijaitsevat liian kaukana asuinpaikasta. Monilla alueilla käveleminen ja pyöräily eivät ole käyttökelpoisia tapoja liikkua esimerkiksi kauppaan, töihin ja harrastuksiin, joten monilla alueilla ei ole edes jalkakäytäviä.


title: Kaupunkirakenteen hajoaminen

text: Joukkoliikenne on usein vähäistä, aikataulut eivät sovi ihmisille tai reitit eivät kulje sopivien paikkojen kautta, jolloin oman auton käyttämisestä tulee houkutteleva vaihtoehto. Julkisen liikenteen kannattavuutta heikentää alhainen väestötiheys, koska matkustajia ei tulisi tarpeeksi ja tarpeellisten reittien määrä kasvaisi liian suureksi.


title: Kaupunkirakenteen hajoaminen

text: Uusille alueille rakennetut talot ovat usein kooltaan suurempia kuin vanhoilla alueilla. Suurempien asuinrakennusten lisäksi myös tiet rakennetaan keskikaupunkia leveämmiksi, ja omilla tonteillaan sijaitsevat standardipiirustuksilla tehdyillä kauppakeskuksilla on ympärillään suuret pysäköintialueet.


title: Kaupunkirakenteen hajoaminen

text: Lähekkäiset rakennukset muistuttavat enimmäkseen toisiaan, kun rakennetaan paljon ja nopeasti uusia rakennuksia samoilla periaatteilla. Hajautuneen kaupungin eri osat ovat toistensa kopioita ja niiltä puuttuu omaleimaisuus, koska jokaisessa kaupunginosassa on samanlaisia taloja ja saman mallin mukaan rakennettuja kauppoja.


title: Kaupunkirakenteen hajoaminen

text: Matalan tehokkuuden kaupunkirakenne vaatii suuret julkiset investoinnit infrastruktuuriin ja jotkut uskovat, että kaupunkirakenteen hajoaminen ei ole taloudellisesti tai ekologisesti kestävän kehityksen mukaista.


title: Kaupunkirakenteen hajoaminen

text: Maailmalla on lukuisia esimerkkejä kaupunkirakenteen hajoamisesta. Tunnetuimpia ovat Yhdysvaltojen kaupungit kuten Atlanta, Houston, Los Angeles, Philadelphia, Phoenix ja Washington (DC). Näissä kaupungeissa uudisrakentamisen tehokkuus on matalaa, ja metropoli kasvaa ulospäin sen sijaan, että matalat rakennukset korvattaisiin korkeammilla. Monilla metropolialueilla onkin tämän vuoksi alhainen väestötiheys.


title: Kaupunkirakenteen hajoaminen

text: Pinta-alaltaan Yhdysvaltojen suurin metropolialue on New Yorkin kaupunkialue, jonka pinta-ala 8 684 km². Matalimman väestötiheyden kaupunkialueena pidetään Atlantaa, jonka väkiluku on 5 249 121 henkeä ja pinta-ala 5 084 km². Väestötiheydeksi tulee tämän perusteella vain 1 032 as./km².


title: Mateja Kežman

text: Mateja Kežman (, s. 12. huhtikuuta 1979 Zemun, Jugoslavia) on serbialainen jalkapalloilija, pelipaikaltaan hyökkääjä.


title: Mateja Kežman

text: Kežman edusti urallaan Sartidia, Partizania, PSV Eindhovenia, Chelseaa, Atlético Madridia, Fenerbahçea, Paris Saint-Germainia, Zenit Pietaria, South Chinaa ja BATE:a.


title: Mateja Kežman

text: Kežman lukeutui Serbian maajoukkueen avainpelaajiin. Hän kuului Serbia ja Montenegron joukkueeseen vuoden 2006 MM-kisoissa, jossa joukkue jäi alkulohkoon.


title: Flybe

text: Flybe Group PLC on brittiläinen halpalentoyhtiö, joka on Britannian suurin kotimainen lentoyhtiö ja Euroopan suurin alueellinen lentoyhtiö. Yhtiön tärkein solmukohta on Southamptonin lentoasema, ja se lentää 180 reittiä 65 kohteeseen. Yhtiöllä on franchise-sopimus brittiläisen Loganair-lentoyhtiön kanssa ja codeshare-sopimus Air Francen ja arabiemiirikuntalaisen Etihad Airwaysin kanssa. Maaliskuussa 2007 Flybe osti British Airwaysin tytäryhtiön BA Connectin. Osana kauppahintaa British Airways sai 15 % osuuden Flyben osakekannasta. Joulukuussa 2010 Flybe listautui Lontoon pörssiin. Heinäkuun alussa 2011 Flybe ja Finnair ilmoittivat, että ne ostavat suomalaisen Finncomm Airlinesin ja perustavat ostoa varten yhteisyrityksen Flybe Nordic AB:n, jossa Flyben osuus on 60 % ja Finnairin osuus 40 %.


title: Flybe

text: Flyben laivasto käsitti seuraavat lentokoneet :


title: Carlson Rezidor Hotel Group

text: Carlson Rezidor Hotel Group (aik. Rezidor SAS) on Belgiassa ja Yhdysvalloissa päämajaansa pitävä, Tukholman pörssissä noteerattu hotelliyhtiö. Se omistaa useita hotelliketjubrändejä ja hallinnoi niitä ympäri maailmaa. Yrityksen alkujuuret ovat lentoyhtiö SAS:n hotellitoiminnassa ja Curtois L. Carlsonin Yhdysvaltojen Minneapolisiin vuonna 1928 perustamassa Gold Bond -yhtiössä. Siitä syntynyt Carlson Hotels Inc. on omistanut niukan enemmistön Carlson Rezidor Hotel Groupista.


title: Carlson Rezidor Hotel Group

text: Keväällä 2016 Carlson Hotels Inc., mukaan lukien Carlsonin 51 prosentin omistus Carlson Rezidor Hotel Groupissa, myytiin kiinalaiselle monialayritykselle HNA Tourism Group.


title: Carlson Rezidor Hotel Group

text: Carlson Residorin hotelliketjuja ovat Radisson Blu (Suomessa osa Sokos Hotelsia), muut Radisson Hotels & Resorts -ryhmän hotellit, Arena Hotels, Art’otel, Country Inns & Suites, Park Plaza, Park Inn ja Quorvus Collection, vuoteen 2010 asti myös Regent Hotels.


title: Carlson Rezidor Hotel Group

text: Vuonna 2014 Carlson Rezidor Hotel Group sijoittui huonemäärältään (168 927 huonetta) maailman 10. suurimmaksi.


title: Arab Air Carriers Organization

text: Arab Air Carriers Organization, AACO () on alueellinen arabilentoyhtiöiden yhteistyöjärjestö, jonka Arabiliitto perusti 1965. Sen tavoitteina on alueen lentoyhtiöiden yhteistyön, turvallisuuden ja laadun kehittäminen. Järjstöön kuuluu vuonna 2018 kaikkiaan 33 lentoyhtiötä eri arabimaista.


title: Arab Air Carriers Organization

text: Arab Air Carriers Organization (AACO) sijaitsee Libanonin Beirutissa, ja Arab Air Carriers Organization Regional Training Center (AACORTC) sijaitsee Jordanian Ammanissa.


title: Arab Air Carriers Organization

text: Arab Air Carriers Organizationin jäsenet:


title: Colin Forbes

text: Colin Forbes (oik. Raymond Harold Sawkins), (salanimet Richard Raine, Harold English ja Jay Bernard) (1923 Hampstead, Lontoo, Englanti – 23. elokuuta 2006) oli brittiläinen jännityskirjailija.


title: Colin Forbes

text: Forbesin suosio kirjailijana oli huipussaan 1970- ja 1980-luvuilla. Yli 30 kielelle käännetyissä kirjoissa on niin seikkailujännitystä, sotakirjoja kuin vakoiluakin.


title: Colin Forbes

text: Ensimmäiset teoksensa Forbes julkaisi oikealla nimellään ja salanimellä. Teoksista on suomennettu seitsemäntoista, esimerkiksi "Palermon loukku", "Kaksoispetos", "Peitetarina", "Umpikuja", "Syöveri" ja "Kuilu".


title: Colin Forbes

text: "Peitetarinan" suomennoksen ilmestyessä Forbes kävi markkinoimassa sitä Suomessa. Teoksen tapahtumapaikka on Suomi ja Helsinki. Myös "Syöveri" tapahtuu osin Suomessa.


title: Colin Forbes

text: Forbesin uusin ja samalla viimeinen teos "The Savage Gorge" ilmestyi marraskuussa 2006.


title: Vuoden graafikko

text: Vuoden graafikko -tunnustuksen myöntää graafisen suunnittelun ammattijärjestö Grafia. Tunnustus on myönnetty vuodesta 1985, ja siihen liittyy näyttely.


title: Tapio Vapaasalo

text: Tapio Vapaasalo (s. 1943) on suomalainen graafinen suunnittelija ja opettaja. Hän on toiminut graafisen suunnittelun professorina Taideteollisessa korkeakoulussa vuodesta 1998 alkaen ja opettanut korkeakoulun eri koulutusohjelmissa vuodesta 1971. Hänet on palkittu useita kertoja Vuoden Huiput ja Vuoden kirjavalio -kilpailuissa vuodesta 1983 lähtien.


title: Tapio Vapaasalo

text: Hänen töihinsä kuuluvan Jörn Donnerin ja Stefan Lindforsin teoksen "Himo, rakkaus ja raivo" valitsi Suomen kirjataiteen komitea Vuoden 2005 kauneimmaksi kirjaksi.


title: Tapio Vapaasalo

text: Vapaasalon oppilaat ovat saaneet poikkeuksellisen runsaasti palkintoja, muun muassa Vuoden Huiput -tunnustuksia.


title: Tapio Vapaasalo

text: Vapaasalo valittiin Vuoden Graafikoksi vuonna 2006 ja palkittiin Vuoden Huippujen Platinahuipulla 2015.


title: Rudi Merz

text: Rudi Merz on sveitsiläissyntyinen suomalainen puuseppä, sisustussuunnittelija ja opettaja.


title: Rudi Merz

text: Suomeen 30 vuotta sitten muuttanut Merz on ollut vuodesta 1996 Fiskarsin taiteilijoiden ja käsityöläisten osuuskunnan jäsen. Teollisuustaiteen Liitto Ornamo valitsi hänet vuoden 2006 taidekäsityöläiseksi. Hän tekee fiskarsilaisen Nikarin puitteissa yhteistyötä Kari Virtasen kanssa. Merz on valmistunut puusepäksi Sveitsissä oppisopimuskoulutuksessa. Hänellä on ollut useita näyttelyjä.


title: Rudi Merz

text: Merz soittaa huuliharppua Blues Bastards -nimisessä bluesia ja rock n' rollia soittavassa yhtyeessä.


title: Ricardo Palma

text: Ricardo Palma (1833–1919) oli perulainen kirjailija ja tutkija.


title: Ricardo Palma

text: Hän toimi muun muassa journalistina ja poliitikkona ennen kuin saavutti mainetta historioitsijana kirjoittamallaan teoksella Liman inkvisio (Anales de la Inquisición de Lima) 1863. Hän johti Perun kansalliskirjastoa uudelleenrakentaen sen Tyynenmeren sodan jälkeen.


title: Ricardo Palma

text: Hänet tunnetaan tradición (fiktion ja historian yhdistelmä) -kirjallisuustyylin luomisesta. Hänen teoksensa koloniaalisesta ja tasavaltalaisesta Perusta julkaistiin 1872–1910 "Tradiciones Peruanas" -sarjana.


title: Ricardo Palma

text: Liman Ricardo Palma- yliopisto on nimetty hänen mukaansa.


title: Fragmente der griechischen Historiker

text: Fragmente der griechischen Historiker ("FGrHist", "FGrH", ) on kokoelma antiikin kreikkalaisten historioitsijoiden teoksista, jotka ovat säilyneet nykypäivään vain katkelmina, sitaatteina tai yhteenvetoina. Felix Jacoby aloitti teoksen kokoamisen vuonna 1923 ja jatkoi sitä aina kuolemaansa asti vuonna 1959.


title: Kumman kaa

text: Kumman kaa on vuosina 2003–2005 Nelosella lähetetty suomalainen televisiosarja. Sen ovat käsikirjoittaneet Minna Koskela ja Heli Sutela, jotka myös näyttelevät pääroolit. Ensimmäisen tuotantokauden ohjasi Johanna Vuoksenmaa ja toisen tuotantokauden Lauri Nurkse. Musiikin on säveltänyt Aavikko-yhtye.


title: Kumman kaa

text: Minna Koskela ja Heli Sutela kirjoittivat sarjasta myös oheismateriaaliksi kirjan "Kumman kaa: Perusasiat haltuun" (Nemo, 2005). Sarja on julkaistu kahdella tupla-DVD:llä.


title: Kumman kaa

text: Sarjan ensimmäinen tuotantokausi kuvattiin vuonna 2001, mutta sen esittäminen alkoi vasta 24. helmikuuta 2003. Alun perin sarjan jakso 12 "Jengiä Kiss FM:stä" oli tarkoitettu toisen tuotantokauden ensimmäiseksi jaksoksi.


title: Kumman kaa

text: Sarjaa on uusittu televisiossa useita kertoja.


title: Kumman kaa

text: Sutela ja Koskela aloittivat sarjaan pohjautuvan lavakiertueen "Kummanki kaa ja mukana myös Vesa" 15. maaliskuuta 2010. Lavashow’ssa ovat mukana Koskelan ja Sutelan lisäksi Ilkka Merivaara. Esityksen tarina jatkaa siitä, mihin toinen tuotantokausi loppui.


title: Kumman kaa

text:
Sarja kertoo ruotsinopettaja Annen ja kouluterveydenhoitaja Ellun elämästä. He asuvat Helsingissä ja ovat töissä samassa koulussa. He viettävät välitunnit ja pääosan tunneistakin Ellun terveydenhoitohuoneessa. Suurimman osan ajasta he kuluttavat vapaa-ajan aktiviteettien suunnitteluun ja setvimiseen. Töissä harmia aiheuttaa usein psykologi Tarja, jonka kanssa Anne ja Ellu eivät tule toimeen. Anne ja Ellu ovat muun muassa ehdottaneet perjantaipullon arvontaa koulussa, jonka muut opettajat ovat tyrmänneet. Monimutkaisemmissa kysymyksissä naiset kääntyvät Annen veljen, Vesan puoleen. Suuren osan viikonlopuista ja useimmat arki-illoistakin he viettävät aikaa baarissa, jossa myös Annen veli Vesakin useasti on. Vesa on ammatiltaan toimittaja. Anne ja Vesa ovat kotoisin Sipoosta. Sarjan viimeisessä jaksossa "Vallan ytimessä" Anne valitaan Ruoholahden yläasteen uudeksi rehtoriksi, jonne myös Ellu saa siirron terveydenhoitajaksi.
Listassa on vain osa sarjan henkilöistä.


title: Papiamentu

text: Papiamentu tai papiamento on Alankomaiden kuningaskuntaan kuuluvilla Aruban, Bonairen ja Curaçaon (ns. ABC-saaret) saarilla puhuttava kreolikieli. Kieli pohjautuu pidginportugaliin ja se on saanut vaikutteita myös esimerkiksi afrikkalaisista kielistä ja etenkin espanjasta. Kielellä on arviolta hieman yli 260 000 puhujaa ja toisin kuin monia muita lähialueen kreolikieliä, papiamentua käytetään laajalti koulutuksessa, mediassa ja politiikassa.


title: Papiamentu

text: Ethnologuen arvion mukaan papiamentun puhujia on 263 200. Kieli on ollut Bonairen virallinen kieli vuodesta 2010. Papiamentu on virallinen kieli "de facto" myös Curaçaolla, Aruballa ja Sint Maartenissa. Eniten papiamentun puhujia asuu Curaçaolla (arviolta 115 000 vuonna 2011).


title: Papiamentu

text: Papiamentu on kreolikieli ja siihen viitataan joskus Karibian alueen huomattavimpana espanjalaispohjaisena kreolikielenä. Monet muut alueen kreoleista pohjautuvat englantiin tai ranskaan. Tarkemmin kieli on kuitenkin kehittynyt pidginportugalista, joka on ajan myötä espanjalaistunut. Esimerkiksi papiamentun muoto-oppi on lähellä Guinea-Bissaussaja Kap Verdellä puhuttavia portugalin pidginmuotoja. Espanja on vaikuttanut etenkin papiamentun rakenteeseen ja sanastoon. Vaikutteita on tullut myös arawakilaisista kielistä, Länsi-Afrikan kielistä, hollannin kielestä ja ladinon kielestä.


title: Papiamentu

text: Papiamentu saattaa olla lähtöisin portugalilaisten orjakauppaisen 1400- ja 1500-luvuilla afrikkalaisten paikallisten kanssa käyttämästä pidginistä. Portugalilaiset hallitsivat tuolloin Kap Verden ja Senegalin rannikon Goréen saaria. ABC-saarille kieli päätyi mahdollisesti portugalilaisten myydessä orjia espanjalaisille näistä orjakaupan tukikohdistaan. Kielen alkuperästä on kuitenkin myös toinen teoria, jonka mukaan kieli on perua Portugalista paenneista juutalaisista, jotka levittivät kieltä joko Kap Verden ja Brasilian kautta, tai suoraan ABC-saarille. Juutalaisten puhuman ladinon tiedetään vaikuttaneen kieleen ja etenkin monet Curaçaon varhaiset asukkaat olivat taustaltaan Iberian niemimaan juutalaisia. J8uutalaisten usein harjoittama kauppiaan ammatti on saattanut tehdä heidän kielestään saaren yleiskielen. Hollantilaiset karkottivat sittemmin ABC-saaria hallinneet espanjalaiset ja he alkoivat välittää orjia Curaçaon kautta. Tällöin papiamentu sai vaikutteita myös afrikkalaisista kielistä. Kieltä alettiin käyttää virallisissa asiakirjoissa 1700-luvulta lähtien ja yleinen kirjallinen kieli siitä oli tullut 1800-luvun aikana. Papiamentulla tehtiin ensin koulu- ja virsikirjoja. Ensimmäinen papiamentunkielinen sanomalehti alkoi ilmestyä vuonna 1871.


title: Papiamentu

text: Nykyisin papiamentu on yksi niistä harvoista Karibian kreolikielistä, joita käytetään laajasti koulutuksessa, mediassa ja politiikassa.


title: Cusco

text: Cusco eli Cuzco on Andeilla Kaakkois-Perussa sijaitseva kaupunki. Kaupunki on Cuscon maakunnan ja Cuscon alueen pääkaupunki. Vuoden 2017 väestönlaskennassa kaupungissa oli 428 450 asukasta.


title: Cusco

text: Kaupunki sijaitsee noin 3 400 metrin korkeudessa ja se tunnetaan Inkojen pääkaupunkina. Kaupunki liitettiin Unescon maailmanperintöluetteloon vuonna 1983. Cusco valittiin vuonna 2007 Amerikan kulttuuripääkaupungiksi.


title: Cusco

text: Nykyisin useimmat Perussa käyvät matkailijat vierailevat myös Cuzcossa, joka on myös matkan varrella Machu Picchulle.


title: Cusco

text: Cusco sijaitsee 3400 metrin korkeudessa rehevässä laaksossa, johon virtaa useita jokia ja puroja ympäröiviltä Andeilta.


title: Cusco

text: Inkojen aikana tärkeimmät tulvia aiheuttaneet joet ohjattiin kanaviin, ja kaupunkiin suunniteltiin erikseen uskonnollisille ja hallintorakennuksille varattu keskusta ja sen ympärille esikaupunkeja, joissa maanviljelijät ja käsityöläiset asuivat. Espanjalaiset korvasivat inkojen rakenteita omillaan, Viracochan palatsin paikalle tehtiin katedraali ja Acclahuasin tilalle luostari. Silti kaupungissa näkyy inkojen aikaisia kivimuureja ja kohtisuorien katujen muodostama ruudukko. Auringon temppeli on raunioina ja sen kultaisesta puutarhasta on ryöstetty jalometallit Espanjan kuninkaan kirstuihin. Siirtomaa-ajalta on jäljellä valkoiseksi kalkittuja taloja.


title: Cusco

text: Nykyisin kasvanut turismi näkyy kaupunkikuvassa, lähes jokainen Plaza de Armasia ympäröivä rakennus on hotelli, matkatoimisto tai internetkahvila.


title: Cusco

text: Cuscon alueella on ollut asutusta jo tuhansien vuosien ajan. Varsinaisen kaupungin perustajia on vaikea määrittää; tiedetään ainakin kolme heimoa, jotka ovat asuneet laaksossa jo ennen inkavaltion syntyä. Perustajaksi on mainittu ensimmäinen inka Manco Cápac vuoden 1200 vaiheilla, sekä inkojen yhdeksäs hallitsija Pachacútec vuonna 1438. Francisco Pizarro perusti kaupungin uudelleen Espanjan kuninkaan alaiseksi kaupungiksi vuonna 1534. Seuraavana vuonna Pizarro perusti uuden pääkaupungin Limaan. 1536 Manko Inka aloitti pitkän sodan espanjalaisvalloittajia vastaan. Lopulta vuonna 1572, sodan kestettyä 36 vuotta, Túpac Amaru alistettiin ja teloitettiin Cuscon keskustorilla.


title: El Alto

text: El Alto on Bolivian pääkaupungin La Pazin naapurikaupunki, joka sijaitsee ylängöllä (La Paz sijaitsee kanjonissa). Vuonna 2010 kaupungin väestöksi arvioitiin 953 300.


title: El Alto

text: La Pazin lentokenttä eli El Alton kansainvälinen lentoasema sijaitsee El Altossa. El Alto on yksi maailman korkeimmalla sijaitsevista kaupungeista, ja kohoaa jopa 4150 metriä merenpinnan yläpuolelle. Kaupungin ilmasto on erityisesti korkeuden seurauksena kylmä ja saavuttaa korkeintaan 17 asteen lämpötilan. Se on myös Bolivian nopeasti kasvava kaupunki nopean urbanisoitumisprosessin seurauksena: vuonna 2001 asukkaista oli alle 650 000.


title: El Alto

text: Mielenosoitukset El Altossa hankaloittivat 2003–2005 säännöllisesti pääsyä La Pazin kansainväliselle lentokentälle ja kaupungissa tapettiin 60 Bolivian "kaasusodan" aikana, josta presidentti Gonzalo Sánchez de Lozada sai myöhemmin syytteen.


title: PK-37

text: Pallo-Kerho 37 eli PK-37 on vuonna 1937 perustettu iisalmelainen jalkapalloseura, jonka edustusjoukkue pelaa kaudella 2018 Kakkosessa. Seuran puheenjohtaja on Rauno Pasanen.


title: PK-37

text: Aluksi lajeina olivat jalkapallo ja jääpallo. Sotien jälkeen 1946 mukaan tuli myös pesäpallo, jota pelattiin vuoteen 1950 ja jääpalloa vuoteen 1952 asti. Vuonna 1962 ohjelmaan tuli uutena lajina jääkiekko, jota seurassa harrastettiin neljä vuotta, kunnes perustettiin jääkiekon erikoisseura Iisalmen Peli-Karhut.


title: PK-37

text: Kaudelle 2008 seuran edustusjoukkue nousi Kakkoseen. Joukkueen kulta-ajat sijoittuvat 1990-luvun alkuun, jolloin edustusjoukkue pelasi Ykkösessä ja A-juniorit SM-sarjassa. Pallokerhon B-juniorit nousivat ensimmäistä kertaa SM-sarjaan kaudelle 2013.


title: PK-37

text: Seura solmi yhteistyösopimuksen Kuopion Palloseuran kanssa alkuvuodesta 2010. Kaudella 2010 seurassa pelasi lainalla useita KuPSin liigajoukkueen palaajia. Myös kaudella 2011 PK sai useita vahvistuksia KuPSista. Kauden 2010 avainpelaaja KuPSin Simo Rönkkö siirtyi KuPSista kaudeksi 2011 pysyvästi PK:n pelaajaksi.


title: PK-37

text: Pallo-Kerho putosi kaudeksi 2015 Kolmoseen oltuaan kaudesta 2008 Kakkosessa.


title: PK-37

text: PK-37 nousi takaisin Kakkoseen kaudeksi 2017, kun se otti pitkän pohdinnan jälkeen sarjapaikan vastaan. Tämän mahdollistivat joukkueen kokeneimpien pelaajien jatkosopimukset.


title: PK-37

text: Seura on saanut mainetta hyvänä junioripelaajien kasvattajana. Nuoret pelaajat siirtyvät isompiin seuroihin siirtyessään opiskelemaan tai työelämään muille paikkakunnille. Useita iisalmelaisia pelaajia on pelannut Veikkausliigassa ja Mestaruussarjassa. Niminä mainittakoon Jarno Soininen, joka pelasi useita kausia Mikkelin Palloilijoissa, ja Marko Huttunen, joka pelasi Kopareissa. Uudemmista pallokerhon kasvateista voi mainita Pyry Kärkkäisen, joka PK:n jälkeen jatkoi uraansa Kuopion Palloseurassa ja HJK:ssa. Vuonna 1996 syntynyt PK:n kasvatti Saku Savolainen edusti myöhemmin KuPS:aa.


title: Sex & Religion

text: Sex & Religion on kitaristi Steve Vain Vai-yhtyeen levy vuodelta 1993. Steve Vain edellisestä levystä poiketen "Sex & Religion" toteutettiin vakiomuotoisella yhtyeellä, jonka jäsenet olivat Vain lisäksi laulaja Devin Townsend, basisti T.M. Stevens ja rumpali Terry Bozzio. Yhtyeen nimi "Vai" oli kompromissi alkuperäisestä nimestä "Light without heat", jonka levy-yhtiö hylkäsi markkinoinnin kannalta huonona.


title: Sex & Religion

text: Vain levyistä "Sex & Religion" on ollut yksi eniten kriitikkojen ja yleisön mielipiteitä jakava. Levyn tyylilaji vaihtelee melodisista hard-rock balladeista (mm. "In My Dreams with You") vaikeaselkoiseen progressiiviseen rockiin (mm. "Pig"). Myöhemmin Steve Vai ja muut yhtyeen jäsenet ovat kuvailleet levyn tekemistä henkisesti raskaana ja yhtye hajosi pian levyä seuranneen maailmankiertueen jälkeen.


title: Lloyd Aéreo Boliviano

text: Lloyd Aéreo Boliviano (LAB Airlines) oli Bolivian kansallinen lentoyhtiö. Sen pääkonttori sijaitsi Cochabambassa. Yhtiö joutui talousvaikeuksien takia peruuttamaan lentojansa useiden kuukausien aikana vuonna 2006, erityisesti Yhdysvaltoihin ja Espanjaan. Lopulta talousvaikeudet johtivat toiminnan lopettamiseen, ja sen toimintalupa peruttiin vuonna 2010. Vielä vuonna 2013 yhtiö omisti kaksi konetta, vaikkei sillä ollutkaan lupaa niiden käyttämiseen. Vuonna 2016 koneita ei kuitenkaan enää ollut.


title: Lloyd Aéreo Boliviano

text: LAB:n laivasto koostui seuraavasti toukokuussa 2006:


title: Nuevo Continente

text: Nuevo Continente oli perulainen lentoyhtiö, joka lensi sekä reitti- että tilauslentoja.


title: Nuevo Continente

text: Yhtiö perustettiin Aero Continente -nimellä 4. tammikuuta 1992 ja se aloitti toimintansa 25. toukokuuta 1992. Yhtiö lopetti toimintansa tammikuussa 2005 ajauduttuaan konkurssiin värikkäiden tapahtumien sävyttämänä. Yhtiön Fernando Zevallosia syytettiin muun muassa huumerikoksista ja yhtiö menetti siksi vakuutuksensa.


title: Nuevo Continente

text: Nuevo Continente ja sitä ennen Aero Continente käyttivät toimintansa aikana seuraavia konetyyppejä:


title: Juha Veijonen

text: Juha Veijonen (s. 29. elokuuta 1959 Helsinki) on suomalainen näyttelijä. Hän on valmistunut teatterikorkeakoulun näyttelijälinjalta vuonna 1992. Veijonen on työskennellyt koko uransa freelancerina ja hänet tunnetaan parhaiten elokuva- ja televisiorooleistaan. Veijonen on myös vieraillut muiden muassa Helsingin kaupunginteatterissa, Tampereen Työväen Teatterissa sekä Ryhmäteatterissa. Veijonen on Ne On teatterin perustajajäsen.


title: Juha Veijonen

text: Veijonen tunnetaan muun muassa roolistaan yksityisetsivä Jussi Vareksena Reijo Mäen kirjoihin perustuvissa elokuvissa. Maaliskuussa 2010 Solar Films ilmoitti, ettei Veijonen esitäkään Varesta suunnitellussa kuudessa uudessa sarjan elokuvassa. Hänet korvasi Antti Reini.


title: Juha Veijonen

text: Syksyllä 2010 Veijonen kilpaili "Tanssii tähtien kanssa" -ohjelmassa kisaparinaan tanssinopettaja Sanna Hirvaskari. He putosivat 2. pudotuksessa 10. lokakuuta 2010.


title: Juha Veijonen

text: Juha Veijonen vierailee muun muassa Raptorin musiikkivideolla "Tosi tarttuva täytebiisi", Jonna Geagean videolla "Katso mua", Lahti Unitedin videolla "Kioski", Cheekin videolla "Keinu", Tommi Läntisen musiikkivideolla "Still I rise" sekä rap-artisti Dilemman perheväkivaltaa vastustavalla viedeolla "Mä en pelkää sua enään".


title: Juha Veijonen

text: Veijonen on palkittu Jussi-patsaalla parhaasta miespääosasta elokuvassa "Esa ja Vesa – auringonlaskun ratsastajat".


title: Juha Veijonen

text: Veijosen isoisä oli näyttelijä Onni Veijonen. Myös isoäiti oli näyttelijä Saima Veijonen, o.s. Lehmus. Molemmat toimivat Viipurin, Tampereen ja Helsingin teattereissa. Isä Matti Veijonen toimi pitkään lehtikuvaajana muun muassa Apu-lehdessä. Veijonen on kova HIFK-fani. Veijonen asuu Helsingin Käpylässä avopuolisonsa floristina toimivan Maria Hämäläisen kanssa.


title: Juha Veijonen

text: Veijosella on yksi poika ja hän on kolmen lapsen isoisä. Veijosella on kaksi veljeä, Vesa ja Timo joista Vesa on vanhin ja Timo nuorin.


title: Air Dolomiti

text: Air Dolomiti on italialainen, Veronassa kotipaikkaansa pitävä lentoyhtiö. Yhtiö kuuluu Lufthansa Regional-allianssiin. Se lentää Italiasta Frankfurtiin, Müncheniin ja Wieniin. Yhtiö on Lufthansan omistama ja työllistää noin 550 työntekijää.


title: Air Dolomiti

text: Euroopan alueellisten lentoyhtiöiden liitto on palkinnut Air Dolomitin vuoden 1998 parhaana lentoyhtiönä sekä kausien 2001/2 ja 2002/3 kolmanneksi parhaana lentoyhtiönä.


title: Air Dolomiti

text: Air Dolomitin laivasto elokuussa 2018:


title: Susanna Mikkonen

text: Susanna Mikkonen (ent. Anteroinen, s. 30. tammikuuta 1968 Taivalkoski) on suomalainen näyttelijä ja teatteritaiteen maisteri. Hän on näytellyt muun muassa elokuvissa "Valkoinen kaupunki", josta hänet palkittiin parhaan naispääosan Jussilla vuonna 2007, ja "Päätalo", jossa hän näytteli Kalle Päätalon toista vaimoa ja innoittajaa Leenaa.


title: Susanna Mikkonen

text: Televisiossa Mikkonen on tullut tutuksi Elisabethin roolista televisiosarjassa "Kumman kaa". Vuosina 2010–2014 hän näytteli Liisa Saloa draamasarjassa "Salatut elämät". Hän vieraili sarjassa myös huhti–toukokuussa 2017.


title: Susanna Mikkonen

text: Nelosen sääankkurina hän toimi vuosina 1998–2008.


title: Susanna Mikkonen

text: Mikkosella on Akseli-niminen poika.


title: Susanna Mikkonen

text: Vuonna 2014 Mikkonen kävi kuvataidekurssin Kaija Juurikkalan ohjauksessa. Mikkonen osallistuu näyttelytoimintaan ja maalaa tilaustöitä.


title: Tokion Ruusu

text: Tokion Ruusu (engl. "Tokyo Rose") oli länsiliittoutuneiden antama nimi japanilaisille radioäänille, jotka toisen maailmansodan aikana levittivät Japanin sotapropagandaa englanniksi. Termi kohdistui tuolloin useisiin naisiin, mutta 26. syyskuuta 2006 kuollut Iva Toguri D'Aquino (synt. "Iva Ikuko Toguri") on sodan jälkeen ollut heistä tunnetuin. Erään lähetetyn, amerikkalais-sotilaitten suosiman radio-ohjelman nimenä oli ollut "Zero Hour". Ohjelman aikana toimitettiin muun muassa tietoja Yhdysvaltain viihde-elämästä: kuten Broadway (teatteri):n sekä off-Broadway:n ensi-illoista sekä urheilutuloksista.


title: Tokion Ruusu

text: Tokion Ruusu julkisti yhdessä vaiheessa Yhdysvaltain kaatuneita sotilaita radioteitse. Yhdysvallat otti myöhemmin itse hoitaakseen ilmoittaa kaatuneista, kuten taistelutovereille. Radiojulkistamisten ilmeinen tarkoitus oli ollut lisätä paniikkimielialaa Japanin sotajoukkoja kohtaan.


title: Sakke Järvenpää

text: Sakari Mikael ”Sakke” Järvenpää (s. 15. kesäkuuta 1954) on suomalainen muusikko, näyttelijä ja sisustussuunnittelija. Hän kuului lahtelaisen Sleepy Sleepers -yhtyeen perustajajäseniin ja on vaikuttanut myöhemmin muun muassa Leningrad Cowboys -yhtyeessä. Järvenpää toimitti Radio Cityssä Pullakuskit-ohjelmaa 10 vuoden ajan Markku ”Mato” Valtosen kanssa. Järvenpää on suunnitellut mm. Zetor-ravintolan, Hartwall Arenan ja Töölön jalkapallostadionin yleisö- ja ravintolatiloja.


title: Sakke Järvenpää

text: Järvenpää on ollut mukana liike-elämässä eri yhtiöissä. Hänen Scotland Food's Co -niminen ravintolansa ajautui konkurssiin vuonna 2012 ja Harley-Davidson-moottoripyöriä myynyt ja huoltanut H-D Center Oy -niminen yhtiö meni myös konkurssiin vuonna 2012. Vuonna 2015 meni nurin hänen Eatz Restaurant Oy -niminen ravintolayhtiönsä. Vuoden 2016 lokakuussa ulosmitattiin hänen paritalohuoneistonsa Helsingin Laajasalossa.


title: Ähtävänjoki

text: Ähtävänjoki () on Ähtävänjoen vesistön Lappajärven laskujoki Pohjanmaalla. Joki laskee Evijärven kautta luoteeseen. Pietarsaaren itäpuolella se lopulta laskee Pohjanlahdesta erotettuun keinotekoiseen Luodonjärveen.


title: Ähtävänjoki

text: Lappajärven yläpuolella vesistön suurin järvi on Lappajärveen Kurejoen kautta laskeva Alajärvi. Idästä Lappajärveen laskee Savonjoki eli Vimpelinjoki. Ähtävänjoen vesistön keskusjärvi Lappajärvi on kraatterijärvi, jota pitkään luultiin muinaiseksi tulivuorikraatterin jäänteeksi, mutta viimeaikaiset tutkimukset ovat paljastaneet sen suuren meteoriitin iskemäksi törmäyskraatteriksi.


title: Ähtävänjoki

text: Ähtävänjoessa on useita voimalaitoksia:


title: George Grote

text: George Grote (17. marraskuuta 1794 – 18. kesäkuuta 1871) oli englantilainen klassisen kulttuurin ja kirjallisuuden historioitsija. Hän syntyi Clay Hillissä Kentissä, lähellä Beckenhamia.


title: George Grote

text: Grote päätyi vuonna 1817 David Ricardon ja tämän kautta James Millin ja Jeremy Benthamin vaikutuksen alle ja omaksui utilitaristisen filosofian. Hänen ensimmäinen julkaistu teoksensa oli vuonna 1821 ilmestynyt "Statement of the Question of Parliamentary Reform", joka käsitteli parlamentin ja äänestysten uudistamista. Vuonna 1822 hän julkaisi teoksen "Analysis of the Influence of Natural Religion on the Temporal Happiness of Mankind by Philip Beauchamp". Vuonna 1823 valmistui kreikan historiaa käsittelevä "History of Greece", ja vuonna 1831 jälleen parlamentin uudistamista käsittelevä "Essentials of Parliamentary Reform".


title: George Grote

text: Vuonna 1856 Grote alkoi työskennellä Platonia ja Aristotelesta koskevien teostensa parissa. Teos "Plato and the Other Companions of Sokrates" (3 osaa) ilmestyi vuonna 1865. Aristotelesta käsittelevä teos ei koskaan valmistunut ennen hänen kuolemaansa. Hän oli ehtinyt päättää "Organonin" käsittelyn ja oli alkamaisillaan metafysiikkaa ja fysiikkaa käsittelevien tutkielmien käsittelyn. Hänet haudattiin Westminster Abbeyhin.


title: Palatino

text: Palatino voi tarkoittaa


title: The Lancet

text: The Lancet on Lontoossa viikoittain ilmestyvä arvostettu brittiläinen, englanninkielinen lääketieteen aikakauslehti. Lehteä julkaisee Elsevier, joka on osa brittiläis-hollantilaista kustantajaa Reed Elsevier. Lancetin perusti 1823 englantilainen lääkäri Thomas Wakley, ja se sai nimensä pienen kirurginveitsen lansetin sekä lansettityylisten ikkunoiden mukaan.


title: The Lancet

text: The Lancet on eräs maailman vanhimpia ja arvossa pidetyimpiä lääketieteellisiä julkaisuja. Sitä voidaan pitää monien nykyajan lääketieteellisten lehtien suoranaisena esikuvana. Lehden artikkelit ovat vertaisarvioituja ja se julkaisee laaja-alaisesti niin uutta tutkimusta, arvioita aiemmista tutkimuksista kuin myös kommentaareja. Lisäksi julkaistaan muun muassa arvioita lääketieteellisistä kirjoista ja alan uutisia. Lehden nauttima suuri arvostus tarkoittaa, että sen kirjoituksia lainataan laajasti tiedotusvälineissä kaikkialla maailmassa. Lukijoita sillä on ympäri maailmaa, ja sen 1996 avatuilla Internet-sivuilla yli miljoona käyttäjää. Lancetin nykyinen päätoimittaja on Richard Horton. Thomson Reutersin (nyk. Clarivate Analytics) "Journal Citation Reportsin" laskelmien mukaan lehden vaikuttavuuskerroin oli 45,217 vuonna 2014.


title: The Lancet

text: Thomas Wakleyn toimittama alkuperäinen Lancet sisälsi lääketieteen ohella myös poliittista ja kulttuurillista aineistoa, joka sittemmin on jäänyt sivuun. Wakleyn lehden eräs päämäärä oli paljastaa tuon ajan brittiläisen lääketieteen korruptio ja nepotismi, samalla kun se piti lukijakuntansa ajan tasalla alan uusimmista saavutuksista. The Lancet onkin alusta alkaen ollut reformistinen julkaisu, joka edelleen ottaa mieluusti kantaa kiistanalaisiin asioihin. Se seuraa myös tarkasti esimerkiksi Maailman terveysjärjestön WHO:n sisäistä politikointia.


title: The Lancet

text: Nykyään The Lancetin ohella ilmestyy myös useampia omiin aloihinsa keskittyviä Lancetin erikoislehtiä, jotka ovat omilla erikoisaloillaan arvostettuja julkaisufoorumeita. Näitä ovat esimerkiksi The Lancet Neurology (neurologia, hermotautioppi), The Lancet Oncology (onkologia, kasvainoppi) ja The Lancet Infectious Diseases (infektiotaudit eli tartuntataudit).


title: YK:n kestävän kehityksen toimikunta

text: YK:n kestävän kehityksen toimikunta (CSD, ) edistää YK:n kestävän kehityksen toimintaohjelma Agenda 21:n täytäntöönpanoa. Se toimii YK:n talous- ja sosiaalineuvoston alaisuudessa.


title: YK:n kestävän kehityksen toimikunta

text: Toimikunta perustettiin joulukuussa 1992 YK:n 49. yleiskokouksen päätöksellä tukemaan kestävää kehitystä ja edistämään Rion Earth Summitissa hyväksytyn toimintaohjelma Agenda 21:n toimeenpanoa.


title: YK:n kestävän kehityksen toimikunta

text: Toimikunta järjestää vuosittain kahden viikon mittaisen istunnon New Yorkissa toukokuun alussa. Vuonna 2011 istunto pidetään 2.-13. toukokuuta ja aiheina ovat kuljetukset, jätehuolto, kemikaalit sekä kestävä kulutus ja tuotanto.


title: YK:n kestävän kehityksen toimikunta

text: Vuosina 2003-2017 kutakin teemaa käsitellään kahden vuoden mittaisen syklin ajan. Ensimmäisenä vuonna tehdään katsaus () aiheeseen ja etsitään parhaat käytännöt, parhaat toimintamalliesimerkit sekä niiden toteutumisen tiellä olevat esteet. Seuraavana vuonna muodostetaan toimintaohjelmia ().


title: Ari Ojapelto

text: Ari Ojapelto on talouspolitiikkaa käsittelevistä kirjoistaan ja muista kirjoituksistaan tunnettu suomalainen yhteiskunnallinen ajattelija. Nykyään eläkkeellä oleva Ojapelto oli ammatiltaan markkinointisuunnittelija. Hän on saanut mainonnan suunnittelijan koulutuksen.


title: Ari Ojapelto

text: Ojapellon perusajatus on, että automaation ja teknologian kehittyminen vähentää työpaikkoja ja aiheuttaa työttömyyttä. Ratkaisuna Ojapelto esittää verotusajattelun muutosta, joka jakaisi pitkälle koneistetun tuotannon hyötyjä ja tuottoja entistä laajemmalti valtion sisällä. Hänen mukaansa ihmistyön sijaan pitäisi verottaa enemmän tuotantolaitteita ja pääomaa, esimerkiksi hänen viittaamansa "kassavirtaverotuksen" avulla (vrt. Sinn ). Tärkeänä alitavoitteena olisi parantaa pääoman käytön tarkoituksenmukaisuutta vähentällä veronkiertosyistä tehtäviä heikosti tuottavia tai luontoa saastuttavia investointeja (vrt. "vihreä tuotantovero" ).


title: Ari Ojapelto

text: Ojapelto ehti varoittaa ns. ”teknologisesta työttömyydestä” jo vuonna 1989 ilmestyneessä kirjassaan. Vuoden 2014 alussa Etla julkaisi tutkimusraportin joka todensi tämän ennustuksen kertoen, että 10 - 20 vuoden kuluessa Suomesta häviää kolmasosa työpaikoista.


title: Ari Ojapelto

text: Ari Ojapelto on vallitsevan taloustieteen kriitikko, joka on ns. keynesiläisen säännellyn markkinatalouden kannattaja. Hän pitää koko uusliberalistiseen suuntaan viime vuosikymmeninä etsiytynyttä oppialaa harhautuneena erityisesti kun se pyrkii irrottamaan moraaliset ja eettiset tarkastelut pois tieteen piiristä. Ojapelto on aikaamme seuratessaan mm. väittänyt kyenneensä ennustamaan Suomen 1990-luvun alun laman nimenomaan pidäkkeettömän kapitalismin ilmiönä. Myös sitä seurannut IT-kupla sekä viimeisin finanssikriisi on ollut hänen pohdittavanaan ennen niiden kypsymistä. Ojapelto on toiminut kolumnistina, esitelmöitsijänä ja paneelikeskustelijana.


title: Ari Ojapelto

text: Taloustieteilijät pitävät Ojapeltoa taloustiedettä omassa pragmassaan tulkitsevana ja jossain määrin marxilaisena, jonka ajatukset esimerkiksi keskeisestä verotusteemasta eivät kuitenkaan etene vielä konkreettisten toimintamallien asteelle. Ojapelto puolestaan uskoo ymmärtävänsä taloutta laajemmasta ja pragmaattisemmasta näkökulmasta kuin ns. vallitsevan koulukunnan taloustieteilijät.


title: Dahshur

text: Dahshur () sijaitsee Egyptissä Niilin länsirannalla noin 40 kilometriä etelään Kairosta. Se on kuninkaallinen nekropoli, joka tunnetaan useista pyramideistaan, joista kaksi on Egyptin vanhimpien, suurimpien ja parhaiten säilyneiden joukossa.


title: Dahshur

text: Taitettu pyramidi ja Punainen pyramidi rakennettiin vanhan valtakunnan hallitsijan faarao Sneferun aikana. Taitettu pyramidi on muodoltaan ainutlaatuinen ja sen uskotaan johtuvan rakennustöiden aikana kohdatuista suunnitteluongelmista. Punainen pyramidi on ensimmäinen "todellinen", tasainen, pyramidi.


title: Dahshur

text: Egyptin 12. dynastian kuninkaan Amenemhet II:n pyramidi on pahoin vaurioitunut, mutta sen vierestä on löytynyt useita koskemattomia kuninkaallisten naisten hautoja, joista on löytynyt paljon koruja. Senusret III:n pyramidi oli osaa suurempaa kokonaisuutta, johon kuului useita pienempiä pyramideja ja temppeli. Musta pyramidi rakennettiin Amenemhet III:n hallituskaudella. Se on pahasti kulunut mutta on silti alueen huomiota herättävin monumentti Sneferun pyramidien jälkeen. Mustan pyramidin kiillotettu huippukivi on Kairon egyptiläisessä museossa. Pyramidin vieressä on osittain häiritty hauta, joka kuului 13. dynastian faarao Horille.


title: Dahshur

text: Dahshurissa on useita pyramideja 13. dynastialta, mutta näistä vasta Ameny Qemaun on kaivettu esiin.


title: Dahshur

text: Virkamiesten hautausmaita vanhan valtakunnan ja keskivaltakunnan ajoilta on löydetty Dahshurista. Paikka toimi myös Egyptin kuninkaallisena nekropolina kuningas Amenemhet II:n aikana.


title: Antti Ojanperä

text: Antti Ojanperä (s. 6. huhtikuuta 1983 Tampere) on aktiiviuransa lopettanut suomalainen jalkapalloilija. Hän oli pelipaikaltaan vasen laitapuolustaja tai puolustava keskikenttäpelaaja.


title: Antti Ojanperä

text: Hän edusti kausilla 2011–2012 Veikkausliigassa pelannutta Valkeakosken Hakaa. Kaudeksi 2013 Ojanperä solmi sopimuksen Ykkösessä pelanneen Ilveksen kanssa.


title: Antti Ojanperä

text: Kaudella 2016 Ojanperä pelaa Tampereen piirin 5. divisioonassa pelaavassa nokialaisessa PoNU BK:ssa.


title: Risto Ojanen (jalkapalloilija)

text: Risto Ojanen (s. 12. tammikuuta 1983 Helsinki) on entinen suomalainen jalkapalloilija. Hän oli pelipaikaltaan hyökkääjä tai hyökkäävä keskikenttäpelaaja.